text:
Herensia di sklabitut (2): Bulpes (2003)
Seri di Herensia Kultural
‘E sla ei ta kai mas duru, pa motibu ku e ta habri e kurpa na sanger’, asina Paul Brenneker ta skibi den ‘Sambumbu’. ‘Pa e tuma sla tabata mara e katibu na un sorto di trapi… ku su brasa- i pianan fo’i otro. Tin biaha tabata mar’é na un palu.’ Na e plantashi grandinan djárason tabata dia di kastigu korporal, pa via ku di pursi tur hende mester a mèldu e dia ei pa nan bin buska nan ransun. ‘Mi tata a konta nos, ku aki na algun shen meter for di Ronde Klip, bo por a tende lamento di e katibunan… Enando, enando! Esei ta nifiká pordon!’ asina Brenneker ta sita un hòmber di Bándariba. Notorio ta e kastigu, kaminda e katibu tabata haña un sla kada biaha ku shon trèk un huma di su sigá. Te ora e tira e kabitu afó. Hòmber, muhé i mucha, no tabata spar niun hende. Cornelis Goslinga ta konta den su buki ‘Een zweem van weemoed’ (‘Un sombra di nostalgia’) tokante romanse entre e katibu Matias i e muhé katibu Lenita. E neger kurpa grueso ku mester a sirbi di mandingo pa engendrá yu pa komèrsio di katibu nobo sigui, ta purba nèk shon; e ta hunta su kurpa ku un meskla di yerba. E manchanan kòrá na su kurpa e ora ei ta indiká ku e tin un enfermedat ku e por transmití seksualmente. Pero Shon Shaha ta deskubrí e kòmplòt i ta bai keha e pareha serka districtmeester. Katibu Matias ta risibí tres dozein di sutá riba su lomba ku e mester a wanta règt’. Ma ta resultá ku e katibu muhé, Lenita, tin kuater luna na estado.’ ‘Kiko ta importá?’ Shon Shasha a protestá ‘E ta mi responsabilidat. Dun’é un bon halá di sota.’ ‘Esei nos no ta hasi ku muhé na estado’, shon a haña pa kontesta. ‘E ora ei mi mes ta dun’é su bon halá di sota’, shon a menasá… Niun hende no a bisa nada mas i a manda tur e dos katibunan plantashi Sanrafé. E ora ei shon a duna òrdu pa su dos otro katibunan suta Lenita. El a manda esun mara e muhé, i a pusha bulpes den man dje otro.. ‘Mi n’ por, mi shon…’ e hòmber a lamentá. ‘Mi no por dal muhé.’ ‘Maldita sea”, Shaha a fulminá. ‘E ora ei mi mes ta hasié anto abo tambe ta haña, alm’i siboyo!’
Tabatin shon, segun Renkema na 1981, konosí den pueblo ‘pa nan forma kruel di trata’, pero tin tambe desendiente di katibu ‘ku ainda tin sintimentu di simpatia pa famia di nan shonnan di ántes i ku a keda biba den nan kurá, riba nan tereno’. Pa via di e trato ‘suave’ ei parse e katibu kurasoleño, segun algun historiador, tabatin mal nòmber riba merkado. ‘Kastigu ku sutá di zjuip no tabata tuma lugá na Kòrsou… ‘E kastigunan na kas tabata tuma lugá ku bulpes, pero masha poko biaha di un forma tantu eksagerá’, Renkema ta sita e ‘Rapport van Boey en Grovestins’ di aña 1789. Pero ‘e katibu tabata un propiedat, ke men, un asuntu ku mester a paga plaka p’e… pues su doño tabatin derecho di propiedat sin límite’, asina De Hoog ta apuntá. ‘Komo protekshon kontra arbitrariedat di shonnan, ‘Staten-Generaal voor de Hooge en Lage Regeringen der Geoctroyeerde West-Indische Compagnie’ a dekretá un instrukshon… ’E instrukshon i despues e reglamentonan di katibu di 1824 i 1857 ta obligá e doñonan di pèrkurá pa paña di bisti, kuminda i kas pa e katibunan.’ … i no tabata pèrmití kastigá e katibunan ‘di un forma irasonabel’; dunamentu di kastigu pa motibu di delitunan pisá mester a keda na kuenta di fiskal…’ Pero gobièrnu kolonial no ta haña ta nesesario na 1830 pa redusí e kantidat máksimo di shen sla ku kua doño ta permití kastigá su katibu den sierto kaso. Ta te na 1857 ta amplia e reglamento ku artíkulonan konkreto tokante ‘… na ki momentu i di ki manera doño tabatin pèrmit di kastigá su katibunan – loke yama ‘hurisdikshon kasero’ – i ki ora mester a entregá e katibu na Prokurador di Rei pa e haña su kastigu…’
Ta bèrdè ku no ta tur katibu tabatin un bida miserabel, pero transmishon oral ta konta un kantidat di kuenta, ku no ta gañamentu’, segun Brenneker. ‘Ku regularidat tabata duna kastigu korporal, tabata duna pena di morto, i tabata bati mata i tabata eksistí hasta kustumbernan fiho ora ta kita un katibu rebelde su kabes afó.’
Finalmente e doño di katibu su krueldat ta bini bèk p’é i pa su próhimo blanku. ‘Nan a mata e mener di skol, boy’ asina Matamohé, e asesino di muhé ta bisa den e buki ‘Een zweem van weemoed’ di Goslinga, papiando ku e mucha hòmber ku ta kuid’é den prizòn. ‘Nan a kòrta su sak’i webu kita afó i nan a batié ku zjuip, kaba nan a mar’é tras di un kabai i lastr’é bai kuné. Ami ker a lag’é afó. Pasikiko e hòmber ei? Nunka e no a hasi niun katibu nada.’‘Pakiko nan ta trat’é asina?’ Drusus a puntra. ‘E tabata blanku, boy, e tabata blanku.’
Bulpes tabata laga marka riba kurpa di e katibunan, pero kisas muchu mas ainda riba nan alma. ‘Dia kanta libertat, lo mi tin gana di duna e shonnan un bon hala di sota di bulpes, e ora ei nan tambe por sinti kon e ta baha riba kueru di hende’, asina Brenneker ta skibi transmishon oral di un muhé bieu, un poko promé ku emansipashon di katibu na Kòrsou.
Portret:
Bulpes, ku ta te 11 di yüli 2003 den eksposishon di Plataforma Bèrdat Históriko/ Archivo Nashonal. Ta parti di e eksposishon permanente di Museo di Kòrsou.(Kolekshon Brenneker/Juliana/NAAM)
Fuente
Paul Brenneker, ‘Sambumbu’, Curaçao, no. 1 (1969), no.3 (1971), no.10.
L. de Hoog, ‘Van rebellie tot revolutie, oorzaken en achtergronden van de Curaçaose slavenopstanden in 1750 en 1795’, Universiteit van de Nederlandse Antillen, 1983.
Dr. W.E. Renkema, ‘Het Curaçaose plantagebedrijf in de negentiende eeuw’, Zutphen, 1981.
Cornelis Ch. Goslinga, ‘Een zweem van weemoed, verhalen uit de Antilliaanse slaventijd’, Curaçao, 1993.
E.A.J. Kamerbeek, ‘Landhuis Ascencion’, Curaçao, 1995.
Elis Juliana, Flor di Anglo, Willemstad 1961
Teksto: Eva Breukink, portret: Prince Victor.
CANTA CUERO
Canta, cuero cajente, canta
canta, cuero cajente, canta
cuero, canta e pa mi lanta
pa mi lanta, é pa mi lanta
canta, cuero cajente, canta
cuero, no puntra pa ki mi ke lanta
mi ke lanta, mi ke lanta
ai, mi lomba, é mi ke lanta
é mi ke lanta cuero canta
mi ke lanta, é mi ke lanta
ai, mi lomba, é mi ke lanta
canta, cuero cajente, kanta
mi ta lanta, é mi ta lanta
ariba, lomba, é sigui wanta
mi ta lanta, mi ta lanta
é m’a lanta, cuero, m’a lanta
cuero, m’a lanta, para wanta
sigui canta, cuero, m’a lanta
m’a lanta, m’a lanta
canta, cuero cajente, canta
canta, cuero cajente, canta
canta, canta.
Saka for di Elis Juliana, Flor di Anglo, Willemstad, Kòrsou : [s.n.], 1961. – p. 17


c: text/html

text:
Prome Minister:
ORANJESTAD (AAN) – Gobierno a tuma e decision pa bay den direccion di votacion electronico of digital. Asina Prome Minister a declara den conferencia di prensa, Diahuebs.
E dignatario a menciona cu e ta bay ta un sistema unda e persona ta haya su carchi di voto na cas, den e urna nan ta scan esaki, e ta haya un papel pa bay patras di cortina, unda e ta haya un computer, un machine den cual e votador ta deposita su voto. E machine ta saca un papel den cual e persona por mira locual el a vota.
E mandatario a subraya cu si no ta loke e machine ta duna lo cual e persona a vota, e tin chens pa cambie te ora e votador confirma su voto. E persona ta sali cu su papel, y e ta deposita esaki den un buzon.
Minister Presidente a splica cu tin un doble control. E machine ta bisa kico e persona a vota pe, y tin e conteo di e papelnan den e buzon na e manera tradicional.
E dignatario a subraya cu no tin un manera pa conkelmento ni pa corupcion, pasobra tin e doble control akinan. El a señala cu no tin problema cu hakmento. Gobierno a busca un sistema cu no tin lugar pa esaki.
Minister Presidente a reitera cu e decision a wordo tuma y aworaki tur cos ta den man di Directora di Censo, cu ta esun encarga hunto cu su comision, pa na un forma transparente yega na e mihor sistema di votacion digital.
E pakico a dicidi pa bay den e sistema digital, ta:
- Na prome lugar pasobra e ta mas confiable, tin menos chens pa eror y pa manipulacion humano.
- Pasobra e sistema actual ta causa hopi gasto y gobierno mester pone hopi hende riba dia henter un dia, pues casi 24 ora. Vooral e presidente di urna mester tey for di madruga pa busca nan listanan, nan mester ta sinta na urnanan y anochi mester keda conta te e ultimo voto. Den esaki tin chens cu foutnan por wordo cometi, pasobra hende ta cansa.
- E mandatario a subraya cu gobierno tin gasto adicional pa paga e personanan aki tambe. Cu e sistema mas confiable aki gobierno ta bay over na menos gasto.
- No ta bay tin voto invalido mas. Aworaki un hende ta sali for di e linea y e voto ta bira invalido. Loke si ta bay tin ta voto en blanco. Esey ta un derecho di cada ciudadano.
Finalmente, Prome Minister a señala cu Gobierno di su banda ta bay presenta e idea aki na Parlamento pa scucha su input y opinionnan riba esaki, hunto cu e raportnan di evaluacionnan cu a tuma lugar den añanan anterior.

robotstxt: allowed

filter: keep


text:
Willemstad –Minister di Tráfiko, Transporte i Planifikashon Urbano señora Zita Jesus-Leito a reuní ku direktiva di Asosashon di Tráfiko Sigur Kòrsou (ATSK) resientemente.
Manera ya ta konosí pa minister Jesus-Leito seguridat di tráfiko ta un tema di prioridat. Den e kuadro aki minister ta reuní ku tur instansia i aktornan konserní ku tin e tarea pa krea un situashon mas sigur den tráfiko di Kòrsou.
Durante e reunion menshoná direktiva di ATSK a duna un presentashon kaminda nan a splika kiko ta tur e trabounan ku nan ta hasi apesar di fondonan finansiero limitá. ATSK ta sòru pa entre otro kompilashon di sifra di tráfiko i tambe e organisashon ta duna aporte riba tereno di konsientisashon i edukashonal.
Un ehèmpel ta nos parke di tráfiko, ku por sierto ta úniko den su forma na mundu, kual ta ser uza pa eduká esnan mas hóben den nos komunidat tokante reglanan i tambe komportashon den tráfiko.
Minister Jesus-Leito ta di opinion ku banda di loke ATSK a bin ta hasi durante añanan, e organisashon tin potensial pa sigui desaroyá i amplia nan servisio i produktonan.
Banda di esaki minister ta kere firmemente ku na momentu ku diferente organisashon traha konhuntamente pa logra un meta, esaki por tin un efekto muchu mas grandi.
Durante aña 2018 pueblo di Kòrsou lo bai eksperensia diferente akshon di parti di ministerio di Tráfiko, Transporte i Planifikashon Urbano, den estrecho kolaborashon ku instansia i aktornan konserní, ku lo mester hiba nos na un situashon di tráfiko mas sigur. Por último minister Jesus-Leito ta hasi un apelashon na pueblo di Kòrsou pa laga nos partisipá den tráfiko di un forma mas responsabel, teniendo nos mes na reglanan vigente.


text:
Arubaanse Kunstkring ta presenta Luis Quintero Santamaria, den un concierto diadomingo 11 di September na Cas di Cultura. E concierto ta cuminsa 11’or di mainta en punto. E guitarista lo no ta acompaña pa otro musico.
Luis Quintero Santamaria a toca diferente biaha caba na Aruba. Na Januari 2006 el a duna un recital su so den e Marriot Grand Ballroom y un aña despues, na e mes lugar, el a toca atrobe acompaña pa un ensemble di tres musico. Na Augustus 2009 mi tabatin e privilegio di scucha Quintero tambe na un concierto di Festival Nuevo Mundo di Maracaibo den e Auditorio del Banco Central de Venezuela.
Luis Quintero Santamaria a yega di toca acompaña pa e gran guitarista Arubiano Ivan Jansen. Contrario na Jansen cu ta un maestro den musica di Jazz, manera cu el a comproba cu su ultimo concierto na Cas di Cultura y cu su CD Horizonte Nobo, Luis Quintero Santamaria ta mas tradicional den su tocamento. Su programanan tambe ta mustr’e como mas clasicista y ta inclui canticanan di hopi pais Latino Americano, especialmente di su patria Venezuela.
Recientemente cu Luis Quintero Santamaria a celebra su di 35 aña como guitarista profesional, tabatin un concierto di guitara como homenahe p’e na e famoso Teatro Teresa Carreño di Caracas. Un cantidad grandi di celebridadnan mundial tabata presente pa mustra nan aprecio pa e musico Venezolano. Te hasta e gran guitarista clasico Mexicano Daniel Olmos, a participa, patrocina pa e Gobierno di su pais y e embahada di Mexico na Venezuela.
Luis Quintero Santamaria ta un fanatico di Alirio Diaz, e gran guitarista clasico di Venezuela cu a muri na edad di 92 aña na Juni di e aña aki. Andrés Segovia a yama Alirio e miho guitarista di su epoca. Den su programa na Aruba na 2006 y na 2007 Quintero Santamaria a dedica “el Pajarillo”na Alrio Diaz. E ta clausura su programa di dia 11 di September cu un areglo pa guitara di e defunto Alirio.
E programa varia ta enfatisa musica di America Latino. Suite Caucasiana di Laurent Butros, Frances di nacemento; Siempre me acuerdo de ti, di e propio guitarista; Corazon que siente di Ernesto Nazareth (Brasil) y Po’ de Mico di Joao Pernambuco (tambe di Brasil); Elegía di Johan Kaspar Mertz, (guitarista virtuoso di Hungria); Chopi di Pablo Escobar (no, no esun di Medellin. Esun aki ta di Paraguay); Jenny di Terry Pazmiño (di Ecuador); dos walz Quinta Anauca y De Conde a Principal di Aldemaro Romero (Venezuela); Maria Luisa, Angostura, Carota y Natalia, cuater wals di Antonio Lauro (venezuela) y pa finalisa, Los Caujaritos di Ignacio Figueredo cu areglo pa guitara di Alirio Diaz.
Carchi pa e concierto di dia 11 di September ta obtenibel na Boekhandel de Wit y Van Dorp, Plaza Bookstore y na Superfood. Entrada pa adulto ta 30 florin. Mucha ta paga solamente 15 florin. Percura pa abo tambe ta den Cas di Cultura dia 11 di September.
Arubaanse Kunstkring Ta Sigui Celebra su 70 Aña cu un Concierto di e Guitarista Venezolano Luis Enrique Quintero Santamaria: Skirbi pa Clyde Harms
Arubaanse Kunstkring ta presenta Luis Quintero Santamaria, den un concierto diadomingo 11 di September na Cas di Cultura. E concierto ta cuminsa 11’or di mainta en punto. E guitarista lo no ta acompaña pa otro musico.


text:
Minister Otmar Oduber
ORANJESTAD (AAN): Parternan den sector di Horeca tabata strategico den exito den turismo durante 2012.
Esaki ta palabranan di Minister Otmar Oduber, kende durante conferencia di prensa a anuncia un crecemento di 4.1% den turismo durante aña cu a caba di finaliza.
Mirando e datonan di Banco Central pa loke ta trata e promer 3 kwartalnan di 2012 relaciona cu e cantidad di placa cu turistanan ta laga atras den nos economia, e mandatario a indica cu e incremento tabata significante.
Un otro comprobante di e bon resultadonan aki ta ora mira e placa cu e turistanan ta dispuesto pa paga pa hotel na Aruba, tanto pa loke ta trata ADR y Revpar, segun datonan di AHATA.
“Nos ta sumamente contento cu bo por cana man den man cu un crecemento pa loke ta trata e cantidad di bishitantenan, pero hunto cune e calidad cu tin cu bay cune cu a crece tambe pa loke ta trata e tourism receipt, e tourism expenditure di turista na Aruba y cu ta refleha den crecemento economico. Nos por mira un Banco Central ta pronostica un crecemento economico di 5% pa 2013”, Minister Otmar Oduber a duna di conoce.
Mas aleu el a bisa cu e ta premira un bon 2013 caminda cu hunto cu un cantidad di plan cu tin prepara pa ATA y tambe AAA, ta bay percura pa hiba Aruba na e nivel diferente cu nos competencia den Caribe.


text:
Krioyonan den MLB
Kenley Jansen (Los Angeles Dodgers) ta logra di bòns bek i salba su di 13 wega di temporada permitiendo 1 hit i poncha 1 bateadó den 1 ining picha
Xander Bogaerts (Boston Red Sox) a bai di 3-1 ayera ku 2 base por bola risibí i ku bunita hungada defensivo
Jurickson Profar (Oakland A’s) a bai di 3-0 ayera
Ozhaino Albies (Atlanta Braves) a bai di 4-0 ayera
Jonathan Schoop (Minnesota Twins) a bai di 4-1 ayera
Andrelton Simmons (Los Angeles Angels) a bai di 4-1 ayera
Didi Gregorius (New York Yankees) ta riba lista di hungadónan leshoná i no ta programa pa mira akshon te despues di Wega di Tur Strea.
Na Hapon
Coco Balentien (Yakult Swallows) no a mira akshon i ketu bai ta rekuperando di un leshon
Lupa riba Liga Menor
Jonathan Willems, inf (Dayton Dragons, afiliashon Klase A di Cincinnati Reds) a bai di 4-1 ku 1 kareda empuhá
Kevin Jospehina (Florida Fire Frogs, afiliashon Klase A di Atlanta Braves) wega a keda posponé pa motibu di áwaseru
Juremi Profar, 1b (Frisco RoughRiders, afiliashon Dòbel A di Texas Rangers) a bai di 5-3 ku 3 kareda empuha i 1 anota. E la konekta su di 2 honron di temporada
Ademar Rifaela, OF (Bowie Baysox, afiliashon Dòbel A di Baltimore Orioles) a bai di 4-2 ku su di 10 doblete di temporada
Hendrik Clementina, C (Daytona Tortugas, afiliashon Klase A Avansa di Cincinnati Reds) a bai di 5-2 ku 1 kareda empuhá ayera
Sherten Apostel, 3b (Hickory Crawdads, afiliashon Klase A di Texas Rangers) a bai di 4-0 ku 1 kareda empuha
Calten Daal, 2b (Chattanooga Lookouts, afiliashon Doble A di Cincinnati Reds) a bai di 3-0 ayera
Shervyen Newton (Columbia Fireflies afiliashon Klase A di New York Mets) a bai di 4-0 ayera
Gianfranco Wawoe (Southern Illinois Miners, Liga Independiente) a bai di 5-1 ku su di 3 doblete di temporada
Play of the Day


text:
ORANJESTAD – E compania di accountant Ernst & Young (EY) a actua illegal pa cu ex director general di Fundacion Lotto pa Deporte (FLPD) Jan Hendrik ‘Endy’ Croes. Y como tal Corte di Casacion ta mantene e sentencia di Hof di Croes di 16 di januari 2018, rechasando e peticion di EY pa revoca e sentencia ey. Asina e sentencia a cay diabierna ultimo di Corte di Casacion, cu ta un veredicto final. EY no por apela e sentencia aki. Dialuna Croes y su abogado Anthony Ruiz a duna nan comentario riba e caso.
E CASO
Corte di Casacion a determina cu basa riba regla y e liña di maneho di un compania responsabel y acredita manera EY, nan (EY) no a actua corecto door di e.o. nenga pa comparti e concepto di rapport di e investigacion contra Croes (FLPO a pidi EY haci e investigacion den practica considera incorecto di mal uso di fondo durante periodo cu Croes tabata director general), perhudicando Croes asina di por tin un preparacion adecua como su defensa. Segun corte, e prohibicion aki di parti di EY pa Croes haya y wak e rapport, no ta hustifica. Ademas ta papia di un combinacion di un ’proceso incorecto di refutacion (wederhoor), algun irregularidad den e rapport final y algun falta di claridad tambe’.
BISTA NEGATIVO
Esaki ta conduci na e hecho cu e rapport final di EY contra Croes, a presenta un bista mas negativo pa Croes. Ademas segun Corte, EY no a presta atencion na e interes di Croes, door di manda e concepto di e rapport den e forma cu el a mand’e. “EY no a haci suficiente pa evita e situacion indesea aki” Corte di casacion ta sigui bisa den su sentencia. Y corte ta bisa tambe cu pesey e ta yega na e conclusion final cu EY a haci su mes culpable na un acto illegal door di presenta un rapport cu no ta cumpli cu e reglanan corecto manera mester spera di un compania reputable di accountant, den cuadro di un rapport profundo pa cu e persona (Croes) na FLPD (Fundacion Lotto pa Deporte).
REACCION ABOGADO
E abogado di Croes, Anthony Ruiz a reacciona hopi indigna riba e forma di proceder durante e conferencia di prensa dialuna mainta. Ruiz a repasa grandemente e fayonan cu EY a comete pa cu su cliente, y cu basa riba e hechos, nan (Croes) a gana su caso. Awor ta keda solamente pa cuminsa un caso di daño y perhuicio, aunke esaki lo nunca recompensa y restaura e imagen cu a wordo kibra di su cliente. Algo cu Croes tambe despues a confirma. E daño ta haci y ningun suma di placa por restaura e daño, Ruiz a sigura prensa. Ta premira un siguiente bataya cu por dura 10 aña atrobe, ya cu no ta kere cu EY lo entrega asina facil. Pero awor e caso lo bay mas sigur entre Croes y e compania di seguro di EY, ya cu ta den e direccion ey e caso lo bay. Croes mientrastanto fungiendo un aña y mei como parlamentario pa partido MEP, a gradici tur esnan cu a sostene y a bisa cu e ta cla pa e siguiente ‘guera’. Por lesa e veredicto AKI.
ORANJESTAD – Awe e banderanan na edificio di Corte di Husticia di Aruba, Corsou, Sint Maarten y Boneiro, mescos cu na Hulanda ta bula halfstok. Cu esaki, Corte ta duna oido na abogado di Hulanda pa recorda e abogado y huez suplente, Derk Wiersum, cu diaranson ultimo (ayera) a keda likida. E atentado brutal a haci un impresion serio na corte di Aruba, Corsou, Sint Maarten, Boneiro, Sint Eustatius y Saba, segun un comunicado di Corte di Husticia.
ORANJESTAD - Huez-comisario a dicidi awe pa pone e cuatro mucha hombernancu a keda deteni riba 4 di september ultimo relaciona cu un incidente caminda un persona a wordo maltrata, den libertad. Manera NoticiaCla.com a raporta mas prome sinembargo, un rato prome fiscal di husticia a dicidi pa alarga detencion di e sospechosonan.Huez-comisario a considera cu tin suficiente sospecho contra e dos mucha hombernan cu lo a maltrata e homber, kende ta un adicto ambulante. Sinembargo, ta trata di sospechosonan hopihoben cu ainda ta bay school, cu ademas a cooperacompletamente cu interogacionnan na polis. Tumando na cuentae derechonan di mucha y tambe e circunstancianan bao di cual e mucha hombernan aki lo mester a keda deteni, huez-comisario a dicidi pa laga nan bay.Pa loke ta e otro dos mucha hombernan cu ta wordo sospecha di filma e maltrato, huez-comisario a haya cu tin insuficienteprueba pa complicidad den maltrato di e persona.
ORANJESTAD – Detencion di tur cuater hoben envolucra cu maltrato di un homber adicto ambulante, a keda prolonga diabierna (awe) cu 8 dia. Vocero di ministerio publico Ann Angela a confirma solamente cu e cuater hobenan, edad 12 (2x), 13 y 14, nan detencion a keda prolonga. “En principio”, cu ta nifica cu e prolongacion ta uno ‘standard’ di 8 dia, pero si keda cla mas tempran cu investigacion, lo laga nan bay mas prome of te hasta prolonga nan detencion.
ORANJESTAD – Corte a rechasa demanda di e compania Prime View Eagle Beach Resort diaranson. Esaki ta encera entre otro cu e compania no ta permiti pa amplia camber di hotel y of bin cu un boutique hotel na Eagle beach y tampoco ta haya derecho pa haya opcion di tereno extendi. Asina huez a dicta den sentencia diaranson ultimo. E hecho cu den pasado (2011) minister e tempo ey tabata positivo pa cu e proyecto, no ta suficiente motibo pa duna nan razon. Corte a motiva cu Prime no a motiva nan preocupacionan suficientemente. Entre nan prolongacion di opcion riba tereno, y e permiso pa por construi un boutique hotel acerca di loke tin caba, esta Manor Beach Resort. Gobierno su argumento cu Prime no a cumpli cu e rekisitonan, a keda proba segun corte. Ademas e tipo di expansion cu Prime kier bin cu ne, no ta conforme e maneho di moratorium. Aki tambe e argumentonan contra, no tabata suficiente pa convence corte otro. Como tal huez a dicidi di rechasa e demanda di Prime y nenga nan e peticion pidi.
ORANJESTAD – Despues cu e partidonan no a logra yega na un acuerdo mutuo, huez a dicta sentencia, den e caso cu Di Stefano Wernet a entama contra directiva di Fundacion Lotto Pa Deporte (FLPD) recientemente. Wernet a informa corte dia 2 di augustus cu no por a yega na otro, manera cu huez a pidi. Como tal, huez a ordena FLPD pa paga Wernet su salario atrasa for di januari 2019 y tum’e bek na trabou y permitie eherce su trabou como director. Si e ultimo aki no sosode, FLPD tin cu paga un multa di 1000 florin pa dia te un maximo di 100 mil florin.
ORANJESTAD – Si dentro di tres luna, minister no tuma un decision riba un peticion haci pa un compania pa un consesion, e por costa pais Aruba hopi placa. Despues di varios intento, ainda gobierno di Aruba a haya un otro sentencia den su contra, pa loke ta tumamento di decision pa un proyecto di telecomunicacion. Despues cu un otro compania recientemente tambe a trata nan caso den corte pa algo similar, awor ta trata uno otro ‘bieu’, cu tambe a pidi huez ordena gobierno (lesa: minister di Telecomunicacion) pa tuma un decision. Den e caso aki ta trata e compania comercialmente yama Digicel Aruba, cu a pidi pa concede dos concesion adicional, pero cu minister no kier contesta.


text:
Manera ta konosí temporada di orkan ta kuminsá di 1 di yüni te ku 30 di novèmber. Den e periodo akí e chèns ta grandi ku Kòrsou por hañele ku molèster i situashonnan di alerta pa ku mal tempu.
Directie Risicobeheersing & Rampenbeleid (DRR) ta e direktorado den ministerio di Asuntunan General, ku ta duna atenshon na tur lokual mester pa garantisá i salbaguardiá na un manera efektivo i efisiente, bida, kontinuidat sosial, medio ambiente i vienes di pais Kòrsou, promé, durante i despues di un krísis òf kalamidat. Nan ta enkarga k’e responsabilidat pa apliká e lei pa kalamidat, Landsverordening Rampenbestrijding.
Den su afan pa halsa e seguridat di habitantenan i minimalisá e konsekuensianan ku e temporada aki por trese kuné, koleganan di DRR konhunto ku algun kolega di e ‘rampenbestrijdingsorganisatie’ (RBo) a partisipá na e ‘National Hurricane Conference’ di 21 te ku 24 mart na Orlando.
E meta di e ‘National Hurricane Conference’ tabata pa haña i gana mas konosementu riba tópikonanan ku tin deber ku orkan e.o. pa ku preparashonnan, mètodo pa reakshoná mas lihé, limitigashon di e konsekuensianan, salvaguardá bida, vienes i komunikashon. E konferensia tambe tabatin komo meta interkambiá di idea i eksperenshá ku koleganan den region di e.o. Bahamas, Puerto Rico, Bermuda i Merka.
E maneho di DRR ta pa dediká mas i mas atenshon na prevenshon, preparashon i limitashon pa kualkier krísis òf kalamidat ku por sosodé na Kòrsou. Esaki ta konta tambe pa riesgonan di orkan. DRR ta sigui ku e preparashonnan pa no solamente e temporada akí, pero tambe pa e hopi otro temanan riesgoso ku nos por haña nos mes kuné manera e.o. derame di Krudo (oilspill), pániko masal, terorismo, eksploshon i mas.
Importante tambe ta pa habitantenan ta konsiente di lokual nan mes por hasi den un situashon di alerta manera orkan dor di p.e. tin un plan di kalamidat, tin un pakete di emergensia, prepará i limpia bo kas/kura pa temporada di orkan.
Bishitá i like nos paginá di FB: www.facebook.com/RisicobeheersingCuracao
Download e app: kalamidat den App store òf Google play, pa bo ta bon prepará i keda bon informá!


text:
Category: Noticia
‘Mingi y e Mago Malbado’ y ‘E cuebanan Scur’
E siman aki biblioteca ta presenta un actividad pa mucha cu autor Yolanda Croes. Esaki ta tuma lugar diamars awor, dia 17 di september na Playa y diaranson dia 18 di september na biblioteca San Nicolas. Yolanda Croes ta conta e muchanan un poco mas di su buki ‘Mingi y e Mago Malbado’ y tambe di […]
Beschaving, Bekering en Bevoogding : Honderd jaar onderwijs op Curaçao, Aruba en Bonaire (1816-1916)
Biblioteca Nacional Aruba heeft het genoegen u uit te nodigen voor een lezing door drs. Ronald Donk over zijn pas verschenen boek Beschaving, Bekering en Bevoogding : Honderd jaar onderwijs op Curaçao, Aruba en Bonaire (1816-1916) Drs. Ronald Donk (Aruba 1945) werkte 40 jaar in het lager, middelbaar en hoger onderwijs. In de jaren 1975-1978 […]
Mariëlla van de Beek
Biblioteca Nacional Aruba ta presenta den e edicion aki un ilustrador special for di Hulanda. Mariëlla van de Beek a bin Aruba 2 biaha caba pa e Festival di Buki pa Mucha. E ta bishita scol den prome siman di november 2019. Mariëlla ta ilustra buki di mucha y ta hopi contento cu e por […]
Fortunate member of a Caribbean diaspora
Biblioteca Nacional Aruba a ricibi un ehemplar di e buki ‘Fortunate Member Of A Caribbean Diaspora’ skirbi pa Philip Timothy Arnell. E autor a studia e hsitoria di su famia bayendo bek na cuminsamento di siglo 1600 y a documenta esaki. Ta trata di su famia di St. Maarten y Anguilla. Sr. Arnell (’68) a […]
Biblioteca hubenil cu buki nobo
Na biblioteca hubenil a yega e buki ‘Steijn en Tonijn en de Kameleonkoe’ pa mucha chikito. Esaki ta skirbi pa Erik Boekesteijn y ilustra pa Anouk Hagenvoort. Un buki alegre di un mucha homber y un par di bestia. E baca ta poco fada di ta baca y ta puntra su mes kico si e […]
Beste amigonan op Aruba!
Dit jaar kom ik op de fiets, met de vliegcopter of misschien wel met een cruiseschip naar Aruba toe. Of toch gewoon met het vliegtuig? Ach, het maakt ook niet uit met welk voertuig of vaartuig, ik kom graag naar jullie toe. Sinds 2014 mag ik het geschenkboek maken voor het Kinderboekenfestival. Dit jaar samen […]
Ilustrador Juliette de Wit
Juliette de Wit ta bishita Aruba pa un otro edicion di biblioteca su Festival di Buki pa Mucha. Juliette de Wit a ilustra hopi buki di mucha den su carera cu a cuminsa na 1982. Juliette de Wit (1958) a bay studia na Rietveld Academie y a specialisa su mes riba ilustracion. El a haya […]
Bijbel di prenchi
Directora di Biblioteca Nacional Aruba, sra Astrid Britten, a ricibi un ehemplar di e ‘Bijbel di prenchi’. Esaki ta un publicacion di Sosiedat di Beibel den Karibe Hulandes y ilustracion y diseño grafico ta di Marijke ten Cate. E buki aki ta un coleccion di storia pa mucha di testament bieu y nobo y ta […]
Jeroen werkt hard
Jeroen heeft dit jaar weer heel hard gewerkt want er moesten verschillende kinderboekjes naar de kinderen in Nederland en op Aruba. Zo heeft Jeroen gewerkt aan het boek van de Kinderboekenweek samen met illustrator, Géwout Esselink. Ze hebben samengewerkt aan het boekje ‘E faro di multicolo’ dat is geschreven door Richard Dabian en ook nog […]
Escritor Evelien van Dort a skirbi otro buki
Autor di buki pa mucha, Evelien van Dort, a regala biblioteca hubenil 2 buki den cuadro di e tema di e Festival di Buki pa Mucha. E aña aki biblioteca ta invita tur mucha pa ‘Ban lesa, biaha y gosa’ pa medio di buki y informacion di medio di transporte manera avion, bus, bicicleta, barco, […]
Ilustrador Géwout Esselink na Aruba
Géwout Esselink ta e lustrado di e buki ‘E Faro di multicolo’, cu ta e regalo di siman di Festival di Buki pa Mucha 2019 skirbi pa Richard Dabian. Géwout Esselink ta bishita Aruba pa un otro edicion di biblioteca su Festival di Buki pa Mucha. Géwout (1957) ta un ilustrado conoci na Hulanda cu […]
E bukinan di mas bunita
Si bo ta busca tips pa bo haya bon buki nos ta invita bo bishita e website di Hebban cu ta presenta un lista di mil titulo di bon buki tanto na Hulandes y Ingles of Spaño. Diferente di nan a wordo traduci. E lista aki lo duna bo hopi ora di placer di lesamento, […]
Masha Danki QUOTA
Nos ta gradici Quota International of Aruba pa su donacion. Biblioteca Nacional Aruba ta organisa e Festival di Buki pa Mucha tur aña en cooperacion cu instancianan y cu sosten financiero di patrocinadornan. Sin esaki lo no ta posibel pa sigui cada aña cu e promocion di lesamento. QUOTA International of Aruba ta un club […]
Ban lesa, biaha y gosa
Biblioteca Nacional Aruba ta organisa otro edicion di su Festival di Buki pa mucha pa stimula mucha pa lesa y lanta nan interes pa storia y informacion riba mil y un topico. Na Aruba ta sigui e tema cu Stichting CPNB na Hulanda ta stipula pero ta dune un toke crioyo y ta invita autor […]
Tayer pa docente
Actividadnan di Festival di Buki pa Mucha 2019 ta den luz di e tema ‘Medio di transporte”(vervoersmiddelen). Pa comunica e tema bon cla na tur scol y mucha ta scohe un lema cada aña. E aña aki e lema ta ‘Ban lesa, biaha y gosa. Esaki ta un tema cu por haci hopi cu ne […]
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna y diaranson 08:00-19:00
Diamars, diahuebs y diabierna 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
Diahuebs, mainta, pa mas of menos 9’or y mey, security di Playa Linda a yama warda di polis y a denuncia cu e conocido di polis “Cacalaca Blanco”, tabata molestiando e turistanan.
Patruya a bay na e sitio y a papia cu e security F., kende a conta cu “Cacalaca Blanco” tabata riba tereno di e hotel y posiblemente tabata purba di bende droga. Polis a haci un control den vecindario di Playa Linda, Hyatt y Holiday Inn, pero no por a haya e sospechoso. Central a wordo poni na altura.
Bendedo di droga ta molestia turistanan riba beach
Diahuebs, mainta, pa mas of menos 9’or y mey, security di Playa Linda a yama warda di polis y a denuncia cu e conocido di polis “Cacalaca Blanco”, tabata molestiando e turistanan.


text:
Den un carta dirigi na banconan local y na Conseho di Minister fecha 19 di Maart 2019, Banco Central ta adverti banconan pa e compania Three Rivers Real Estate N.V. Referiendo na publicacionan den medionan di comunicacion cu e compania aki lo ta envolvi cu e proyecto di hotel na San Nicolas lansa dor di Ministernan Otmar Oduber y Dangui Oduber, Banco Central ta pidi tur banco comercial pa ta hopi cauteloso si nan wordo pidi pa forma parti di e proyecto hunto cu e inversionistanan aki.
Banco Central ta adverti banconan pa e identidad mes, su directoran, su accionistanan of su beneficiarionan. E carta di Banco Central ta mustra riba obligacion di banconan pa tene cuenta cu “Landsverordening voorkoming en bestrijding witwassen en terrorisme financiering”.
Atrobe e pregunta ta surgi unda Ministerio Publico a keda ora den e tipo di casonan asina, unda cu di un dia pa otro ta presenta un Mega Proyecto cu inversionistanan dudoso cu den tempo relampago a haya tereno y tur sorto di permiso pa construi un hotel di 900 camber pa San Nicolas. Cualkier hende mester por pensa cu e “extra empuhe” aki ta rekeri investigacion profundo!
No ta un cos chikito ora Banco Central haya necesario pa asocia inversionistanan cu cual dos Minister ta negociando cune, cu posibel casonan di labamento di placa te pa manda un advertencia asina pa tur banco. E caso aki ta hopi serio y ta di mira con awor Parlamento y Ministerio Publico lo atende cu e caso aki.
Pa evita cu ta desmenti e noticia, 24ora.com ta publica adhunto e carta di Banco Central pa henter comunidad por mira e gravedad di e preocupacion di Banco Central pa cu proyecto y inversionistanan cu Gabinete Wever Croes ta envolucra cune.


text:
ORANJESTAD (AAN)- Diadomingo awor lo tin 2 wega sumamente interesante pa semi final Copa Betico Croes 2019. E ultimo 4 teamnan di quart final a hunga Diamars anochi caminda Dakota a gana Britannia 2-1 y Porto Car a gana Caiquetio 4-3 y cu ta pon4e cu Dakota y Porto Car ta sigui pa semi final.
Diadomingo awor Porto Car lo enfrenta RCA y Dakota lo enfrenta Nacional. Lo tin un wega pa 6’or y e otro lo ta 8’or di anochi den Centro Deportivo Guillermo Trinidad. Y akinan dos team lo keda pa asina bay enfrenta pa e gran final Copa Betico Croes 2019 cu lo tuma lugar pa 7’or di anochi den Centro Deportivo Guillermo Trinidad.


text:
Parlamentario Jennifer Arends-Reyes
ORANJESTAD (AAN) — Segun parlamentario sra Jennifer Arends-Reyes, recientemente tabata dia internacional di famia y na Aruba mester percura pa e balor y calor familiar no bai perdi. E sector laboral hopi biaha ta hunga un papel importante den esaki, caminda cu hopi mayor ta traha oranan largo for di cas y e tiki tempo cu nan tin liber hopi biaha no ta opta pa pase cu famia.
E corporacion hopi biaha tabata organisa ‘Family day’ pero esaki hopi biaha no sa pasa mas pa motibo cu alcohol ta hunga un rol negativo. Lo por busca otro tipo di incentiva of actividad pa e trahadornan e ora pa asina nan por pasa tempo cu famia. Hopi restaurant, banco y otro establecimentonan no ta ‘kid-friendly’ ta parce cu muchanan no ta mucho bon bini pa asina por ta hunto cu nan mayornan den nan rutina diario durante dia of den fin di siman.
Muchanan y famianan ta importante pa un comunidad y ta esencial pa crea infrastructura manera Lineair park y parkenan caminda famianan por bini hunto pa pasa tempo cu otro mientras ta diverti sanamente. Nos beachnan tambe mester keda acesibel pa nos localnan y mester promove mas actividadnan pa nos muchanan tambe banda di beach.
Hopi biaha mayornan no ta haya cooperacion di nan trabou pa atende presentacionnan di nan yiunan cual ta sumamente importante pa mayornan comparti logronan di nan yiunan. Mester bin campañanan nacional henter aña cu ta promove e papel di mayornan y tata afectivo.
Den pasado tabatin diferente campaña na television of social media tocante e topico aki, y mester bisa cu te ainda na Aruba tin demasiado violencia domestico, abuso y negligencia di mucha. Y asina nos ta keda den un ciclo vicioso. E ta un meta pa nos traha riba dj’e pa cultiva un cultura caminda cu mayornan y yiunan ta un unidad cu mester wordo promovi.


text:
Archive | April 2018
You are browsing the site archives by date.
Clifton End ta honra baluartenan ku a impaktá su formashon musikal
WILLEMSTAD – Mester rekonosé e baluartenan ku a impaktá nos komunidat ku nan talento musikal ora nan ta na bida. Djabièrnè awó durante su konsierto, Clifton End no lo laga e oportunidat pasa pa honra e músiko i artistanan ku a kontribuí na su formashon. Di Harry Moen, dirigente di grupo Serenada, Claudius Philips ku su fushon di músika ‘soul’ i ritmo karibense, pa legendario Rei di Tumba, Anselmus ‘Boy’ Dap. Kada un tabatin un influensia riba Clifton, i a afirma ku fo’i un edat hóben, e tabatin un afinidat natural pa músika.
IMPRESHONANTE TAYER HABRI DI ARTISTA WENDELL ELISABETH – “Semper sigui bo pashon i no laga nada stroba bo”
E talentoso diseñadó i artista, Wendell Andrew Elisabeth, ta invitá pueblo di Kòrsou na su promé tayer habri dia 28 di aprel te 5 di mei próksimo. Durante e tayer, Wendell lo habri su kas i kurason i kompartí su inspirashon pa ku e trabou ku ela bin ta hasi e delaster 36 aña. E siman di tayer lo tumá lugá na su atelier, ku ta den kurason di Punda unda e tin mas ku 25 aña ta biba. Di e manera akí, Wendell ta invitá pueblo di Kòrsou kordialmente pasa na Casa Keis i sera konosí.
Clifton End ta interpretá e klásiko di Michael Jackson ‘Remember the Time’ na spañó.
Pa promé biaha, e klásiko ‘Remember the Time’ di Michael Jackson ta keda interpretá na spañó pa kantante Clifton End. E vershon titula ‘RECUERDOS DE AYER’ a keda produsí pa e tim talentoso di BUZZBIN Productions. E interpretashon na spañó ta pas perfektamente ku e stail nobo di Kizomba ku aktualmente ta hasiendo furor mundialmente i p’esei ‘RECUERDOS DE AYER’ a keda lansa komo partí di e proyekto KZB ‘Bailando Kizomba’.


text:
ORANJESTAD - Tormenta Tropical "Dorian" tabata move west riba e awanan habri di Atlantico na mas o menos 605 km oost- zuidoost di Barbados diadomingo atardi. Na e momentonan aki "Dorian" ta solamente un molester pa navegacion maritimo, pero e ta acercando e islanan den parti oost di area di Caribe. Departamento meteorologico di Aruba lo sigui e desaroyonan di e sistema aki cu hopi atencion. Potret ta di NOAA.Gov
ORANJESTAD – Pa motibo di un reunion interno pa tur trahado, lo no tin servicio di bus diadomingo mainta. Asina gerencia di Arubus a splica diabierna mainta. Segun e comunicado, lo tin un reunion pa trahado diadomingo mainta y como tal, busnan lo no ta den servicio entre 9’or y 12’or.
ORANJESTAD – Awe mainta parti di e edificio nobo di hospital Horacio Oduber, particularmente e parti di Spoed Eisend Hulp (Eerste hulp) a lanta bou di awa. Esaki a consecuencia di un yobida di awacero den e oranan di marduga. Mesora e videonan di e hecho aki a cuminsa circula riba e rednan social. Ta trata di e proyecto multimiyonario (cu ainda no a caba) cu un dia prome, ainda a haya critica di e propio director di e hospital (Ezzard Cilie) y tambe minister encarga, Dangui Oduber, pa e fayonan cu e compania di construccion y esun responsabel, ta cometiendo. “No ta husto” tabata palabra di e minister riba su pagina di Facebook, reaccionando riba e asunto di inundacion di e edificio nobo.
ORANJESTAD - E enfermeranan di departamento di “Maternity” y “Obstetrics” na Dr. Horacio E. Oduber Hospital tabata di fiesta na momento cu e apertura oficial a tuma luga di e ‘birthing pool’. Aruba tin e unico hospital aworaki den region, unda un hende muhe por haya yiu den awa. E Manager di cuido, esta sra. Renita Blindeling hunto cu un baby recien naci cu su man inocente hunto cu partera Xochi Woorts di Duna Luz a corta cinta, pa asina celebra e momento historico aki.
ORANJESTAD – Te cu proximo aviso, e scolnan na Aruba cu no tin airco, lo por termina les tur dia 11’or di mainta. E motibo ta, door di e calor inmenso cu ta haciendo e dianan aki y cu lo sigui te por lo menos otro siman, manera avisa pa Servicio Meteorologico. Asina Minister di Enseñansa, Rudy Lampe, a bisa durante un conferencia di prensa. For di diaranson tabatin carta di varios scol cu a bay pa mayornan, cu e mensahe aki. Un di nan ta di Emma School. Aki a pidi e mayornan pa busca nan yiunan e ora ey y na ora. A bisa cu si yiunan ta bay cu bus, e bus lo bin busca e muchanan trempran na scol. Pa Emma school y e otro scolnan, e ‘regla temporal’ lo ta entrante awe 19 di september te 25 di september 2019.


text:
Ta importante pa turistanan ku ta bishitá nos pais konosé nos historia i historia di nos héroenan nashonal. Asina nos tin entre otro nos héroe nashonal Tula kende a lucha pa dignidat i libertat.
Mirando e echo ku nos a nombra un Megapier na nòmber i honor di Tula, Frakshon di MAN ta di opinion ku ta importante i eminente pa laga pone un bòrchi ku e historia di Tula na e Megapier ku ta karga su nòmber.
Aktualmente tin solamente un bòrchi ku e nòmber di Tula na e Megapier pero na nos opinion esaki nò ta sufisiente pa konsientisá i eduká e turista riba nos historia i kiko Tula a nifiká pa e lucha di libertat pa nos pueblo.
Pa e motibu aki frakshon di MAN ta aserká Minister di Desaroyo Ekonómiko, mirando ku CPA ta kai bou di su Ministerio, pa aserká gerensia di CPA pa laga pone un bòrchi na Megapier Tula ku e historia di Tula. Nos ta sugirí pa CPA aserka Asosiashon Promoshon Konsenshi Istóriko pa haña informashon konfiabel di historia di Tula.


text:
Minister Dowers: E balance mester tey y mester wordo busca aunke no ta facil
ORANJESTAD (AAN): Despues di e incidente cu a sosode na KIA den fin di siman, relaciona cu e accion di e presonan, Minister Dower a duna di conoce cu dia 15 di Maart lo tin e tratamento di apelacion di e caso. A bisa cu gobierno ta spera un bez mas di por convence corte di apelacion cu e interesa cu ta wordo sirbi na e momento cu a persona aki ta deteni ta un interes cu ta pisa mas cu nan wordo laga den libertad pasobra cu nan a causa un daño den comunidad, cu nan lo mester paga pe.
E ta spera cu esnan cu ta critico riba e maneho cu gobierno ta hiba ta conciente cu esaki ta pa interes general. Proteccion cu kier brinda ta pa henter comunidad, inclusive esnan cu ta comete actonan di crimen contra di e comunidad. E minister ta spera tambe un tiki comprension di esnan cu no conoce e situacion berdadero ya cu no ta un situacion cu a nace awe sino cu a crece pa hopi aña y cu kier cambia. Si kier cambie mester hacie di un forma responsable y segun cu por carge, a bisa.
Banda di esaki e mandatario a remarca cu gobierno no por pone tur e placa di presupuesto den prison pa tur hende por tin un situacion placentero y e ora no tin placa pa enseñanza, por ehemplo.
E balance mester tey y mester wordo busca aunke no ta facil. Esey ta uno cu comunidad mester ta conciente cu ta uno cu nos tur ta carga y ta paga pe, a manifesta.
A agrega cu loke a pasa diadomingo ta un situacion unda presonan a dicidi cu lo bay desobedece e reglanan den KIA. Pa cualkier razon cu kier a hacie, e ta fout.
Si nan no ta contento cu e sentencia di huez, mescos cu Gobierno mester respeta e veredicto di huez. Unico cos cu por haci contra ta apela e caso, a señala. Mesun cos ta conta pa e prisioneronan.
Gobierno no a bay protesta ora cu e sentencia a cay na fabor di e presonan biaha pasa, Minister Arthur Dowers a splica.
E prisionero mester compronde tambe cu ora cu no cumpli cu e reglanan den prison esey tin consecuencianan pe. Solamente cu su castigo ta bay ta mas largo. Cada biaha cu un preso haci cos robez nan ta actua pa pone orden bek, a remarca.
Mester ta conciente cu tin podernan cu ta move y cu ta poniendo e presonan haci cosnan robez. Gobierno tin e responsabilidad pa garantiza cu tur cos ta cana den orden. Cada bez cu un prisionero haci un cos cu no ta na ordo, lo percura pa tin suficiente autoridad y medidanan pa por calma e situacion bek.
Gobierno ta conciente cu tin cosnan cu e ultimo añanan no a bay bon den prison. Esaki ta keda un reto pasobra toch un prison ta un institucion hopi dificil pa maneha, pero e lo keda maneha di e forma mas optimal posible, Minister Dowers a expresa.


text:
ORANJESTAD - Resumen di e Siman di 14 di juli pa 19 di july 2019
Polis Ta Cuminsa Cu Control En Conexion Cu Ley Di Cacho Entrante 1 Di Juli 2019
MACUARIMA, ARUBA: Cuerpo Policial Aruba ta informa entrante 1 di juli 2019 lo start sali pa loke ta e ley di cacho. En conexion cu e plan nacional pa atende problema di cacho riba caya, polis ta cuminsa den full swing pa cu esaki.
Polis di trafico a caba nan curso na barbados cu exito
MACUARIMA, ARUBA - Diamars ultimo sr E.J.W. Doornkamp y sr V.R Haley tur dos trahando na e departamento di trafico a wordo reconoci door di altocommisario sr A.S. Hoo y su alto mando pa cu nan logro.
Accion Preventivo Ariba E Tema Di Cacho
ORANJESTAD - Diabierna mainta un grupo di studiante a sali riba caya pa asina cuminsa concientisa comunidad riba e tema di cacho. Ta trata aki studiantenan polis cu ta eherciendo nan ultimo trayectoria di nan estudio di MBO nivel 4.
Polis di Bario di disctricto di Oranjestad cu proyecto na scol Colegio Bon Bini
MACUARIMA, ARUBA: Diasabra ultimo polis di bario di districto di Oranjestad a organisa un bunita proyecto pa duna bek na comunidad di Aruba.
Departamento Di Communicacon Di Cuerpo Policial Aruba Tin Dos Register Predictive Profilin
MACUARIMA, ARUBA - Diamars ultimo sr Lito Lacle y sra Liliana Rasmijn ambos trahando den e departamento di comunicacion, informacion y prevencion y alavez voceronan di Cuerpo Policial Aruba a haya nan diploma di e curso di Predictive Profiling.
Accion Contra Dump Ilegal
San Nicolas, ARUBA: Multa a cai pa tene nos medio ambiente sushi. Siman ta habri cu diferente accion policial riba nos isla. Awe a toca turno pa e districto di San Nicolas. Un grupo di studiante cu ta terminando nan estudio di MBO nivel 4 a tene un accion ariba dump ilegal. E tema principal tabata medio ambiente.


text:
Tips ora di book biahe 2
Tips ora di book biahe (Parti II)
Aki ta sigui mas informacion riba e ley di acuerdo di biahe cual ta trata solamente ora e consumido paga pa un pakete di biahe cu ta inclui un anochi of por lo menos 24 ora y estadia, transporte of un otro sorto servicio turistico significante pa e biahe.
E ley ta bisa cu si acaso e viahe no sosode conforme expectativanan cu e viahero por a spera a base di e e contenido di e acuerdo y su condicionnan, e agencia ta obliga pa indemnisa daño a no ser cu e agencia no ta causante di e falta sino e biahero mes, un tercero of un forsa mayor. E agencia di biahe ta segun e circunstancianan obliga pa duna e biahero ayudo y asistencia si e biahe no sosode segun expectativananan cu por a wordo crea segun e acuerdo. Si e fayo ta ocasiona pa e biahero, e agencia ta obliga pa duna ayudo of asistencia te asina leu cu esaki ta rasonabel. E gastonan den e caso aki ta core pa cuenta di e biahero.
Un otro articulo di e ley ta trata cu e agencia di biahe por dicidi pa te 20 dia prome cu inicio di e biahe hisa e prijs di e pakete pa motivo di aumento den gastonan di transportacion inclusive gasto di gasolin, impuesto of cambio di balor di moneda. E agencia mester duna cuenta di e calculacion di e aumento aki. E biahero tin derecho pa nenga e aumento aki. Si e viahero nenga di acepta e aumento, e agencia por kibra e acuerdo di biahe. E ora e biahero tin derecho riba su placa completo of parcialmente dependiendo si ela cuminsa disfruta di e biahe caba.
Despues cu e biahero a cera un acuerdo di viahe cu un agencia, e por otorga su derechonan na un tercero tanten cu e tercero ta cumpli cu tur e rekisitonan di biahe y basta cu esaki keda haci un tempo rasonabelmente prome cu e biahe tuma luga. Un termino di por lo menos 7 dia prome cu inicio ta ser considera rasonabel. Traspaso di derecho ta pasa solamente por escrito por medio di un notificacion pa e agencia di biahe door di e ex biahero cu ta pasa su derecho over pa e tercero. E ex biahero y e tercero ta responsabel pa gastonan di e biahe y tambe e traspaso.
Ora ta trata biahe e consumido na Aruba por scoge pa crea su biahe den diferente manera, manera por ehempel directamente via e aerolinea riba Internet of via e agencia di biahe. Aunke e ley di acuerdo di biahe ta trata apenas un pakete di biahe, esaki no kiermen cu e consumido no tin proteccion ora e mes ta haci su reservacion directamente na e aerolinea of ta reserva hotel riba Internet. Cu otro palabra ora e consumido mes arma su pakete di biahe.
Esaki kiermen cu pa cada parti di e biahe cu e consumido paga of reserva separa, otro ley ta conta y pues ta ricibi un otro sorto di proteccion. Na Aruba no tin un ley apart cu ta regla derecho di pasahero den aviacion, manera ta e caso na Hulanda via ordenansa di derecho di consumido (EG) nr 261/ 2004. Pues e reglanan general di acuerdo nan lo ta valido, pero prome cu esaki lo conta kico ta regla den e acuerdo di biahe y tambe e condicion nan general, teniendo na cuenta cu esaki no mag di ta irasonabelmente pisa pa e pasahero (art. 6:231-247 BWA). Ora un vuelo wordo cancela, den principio tin un falta den cumplimento di e acuerdo (incumplimento di contract; art. 6:74 BWA) y como cu cancelacion ta encera cu e acuerdo ta permanentemente imposibel, notificacion di incumplimento ta necesario. Pasahero lo tin derecho riba su placa bek door di terminacion di e acuerdo (art. 6:265 BWA) y indemnisacion di daño pa otro gastonan haci directamente relata y a consecuencia di e cancelacion di vuelo (art: 277 BWA).
Un excepcion riba esaki ta si e cancelacion di vuelo ta a consecuencia di circunstancianan extraordinario cu no por atribui na e aerolinea, por ehempel welga of clima extremo. Den e caso aki e aerolinea mester indemnisa solamente e beneficio cu ela gana y cu e no lo a gana si e vuelo lo a sigui manera acorda (enrikecimento inhusto art 6:78 combina cu 6:212 BWA).
Aki bao ta sigui un sumario di traduccion di terminonan huridico of palabranan Hulandes na papiamento uza den e articulo aki. Na e articulo aki bo no por adkiri derecho, pero pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914, bishita nos website: www.dhc.aw, “like” nos of conta un anecdota riba facebook, sigui nos via twitter of e-mail nos na This e-mail address is being protected from spambots. You need JavaScript enabled to view it..


text:
Negoshi propio
Negoshi propio òf tambe yamá Propietario úniko ta un forma hurídiko kaminda solamente un persona ta doño i kompletamente responsabel pa e negoshi. E kompania no ta ser konsiderá komo un persona hurídiko, pero ta wòrdu konsiderá mas bien komo aktividatnan ekonómiko di un persona natural. Legalmente no tin un separashon di e kapital privá i e kapital di e kompania. Esaki ta diferente ora ta papia di un Sosiedat privá òf un Sosiedat anónimo.
Un negoshi propio ta haña su eksistensia pa medio di e propietario. Si e propietario bai fayit òf yega na fayesé, e kompania tambe lo por stòp di eksistí. Den tal kaso lo mester buska un susesor, por trata aki di un famia òf un otro hende di afó. Esaki ta nifiká ku kontinuidat di un negoshi ku e forma hurídiko aki ta insierto na término largu.
E tipo di negoshi aki por wòrdu finansiá dor di e kapital propio di e doño òf un fiansa eksterno. Komo ku ta trata aki di un negoshi propio òf propietario úniko ta nifiká ku e propietario ta responsabel pa e debenan di e negoshi. Tur debe di e kompania ta bira tambe debe personal di e propietario.
E ganashi di e negoshi ta kai bou di e entrada personal di e propietario. E negoshi no ta paga impuesto riba ganashi, pero e propietario ta paga impuesto riba entrada.
Otro formanan hurídiko[editá | editá fuente]
- Negoshi propio
- Sosiedat kolektivo
- Sosiedat kolektivo limitá
- Sosiedat kolektivo di pareha
- Sosiedat komanditario
- Sosiedat privá
- Sosiedat anónimo
- Fundashon
- Asosiashon


text:
ORANJESTAD – Te ainda, AZV no tin un bista preliminar di nan gasto den e prome kwartaal di 2019 compara cu aña pasa. Sinembargo, nan ta purba di baha e gastonan, sin cu esaki por afecta e calidad di e cuido di nan proveedor di servicio di salud.
Director di AZV, Ruben Goedhoop, a indica cu nan ta cumpra cuido, mientras cu por ehempel hospital tin e responsabilidad di duna cuido di calidad halto y accesibel pa nan clientenan. “Pero tambe e gastonan mester ta aceptabel,” el a bisa. Den esaki, e ta haya cu AZV por vigila, monitor y te hasta unda ta posibel, determina y influencia, e dunamento di cuido localmente y hasta den exterior.
Encuanto e gastonan, Goedhoop, a declara cu ora nan ta compara nan cifra internacionalmente. Aruba su gasto di cuido di salud ta abou. Aunke e cifra di nos gasto den su totalidad ta grandi, pero ora cu e cifra aki ta wordo compara relativamente den porcentahe, nos ta mas abou cu Europa y cu Merca, el a bisa. E ta aclaria cu a pesar di esaki, nan no ta contento, ya cu nan kier baha mas nan gastonan. E gastonan mester ta aceptabel y nan mester tin semper fondo p’e.
“Si nos ta contento cu e cifra? Claro!, nos kier e cifra mas abou,” el a expresa. Pero AZV kier baha nan gastonan di cuido te hasta unda e ta posibel. Aunke nan ta consciente cu e gastonan lo por aumenta, ya cu e añanan cu ta bin mas hendenan ta bira grandi, locual lo exigi mas cuido, loke ta nifica mas gasto.
Ademas hospital nobo ta bin, mientras mas hende ta exigi mas cuido, mas calidad y mas servicio. Tambe nos cuido di nos hende grandi ta wordo evalua si e lo cay bou e capa di AZV, y nan ta mas gasto. “Pero e problema ta semper, tur hende kier mas cuido, mas calidad, mas servicio, pero niun hende kier paga,” el a declara. Y semper como seguro medico general nan tin cu mira e balans ey. Nan ta evalua tur esaki, pasobra ta dificil pa AZV por baha gasto den su totalidad. Pero nan ta purba di bah’e unda nan por. Nan ta negosha cu e dunadonan di cuido di un forma ‘duro pero husto’, el a bisa.
Aruba Health Fair
Goedhoop ta haya cu prevencion ta un di e topiconan cu mester tuma luga pa baha gastonan den futuro. Un evento cu lo yuda duna mas informacion rond di e topico aki tin di haber cu Aruba Health Fair, cu lo tuma luga dia 8 di juni den e mesun localidad di AZV. Asina e hendenan por ta mas consciente riba nan mes responsabilidad di salud. Pero tambe pa AZV por splica mas specificamente riba nan responsabilidad.
Director di AZV ta haya cu awor e parti di prevencion ta demanda hopi placa den inversion. P’esey e prome actividad di e caliber aki, AZV ta organisa cu ayudo di diferente partner y sponsor. E campaña di prevencion aki ta uno positivo, pero nan no sa ki momento e beneficionan lo bin bek den bahamento di gasto y con hopi e lo ta pa AZV.
Pero e ta haya cu e parti di prevencion mester ta un responsabilidad comparti, y no cu AZV mester zorg su so pa traha riba e tereno aki. Sino cu gobierno y un gran cantidad di fundacion tin un responsabilidad pa e conscientisacion y prevencion di salud por tuma luga. E ta reconoce cu tin cantidad di fundacion cu ta traha riba tereno di prevencion den forma diario.
Sinembargo, e ta mira cu cada un ta haci’e ariba su mes, en bes di haci’e di un forma mas integral. AZV a yega di bin cu e idea di bin cu un plan nacional di prevencion, y actualmente departamento di salud Publico (DVZ) hunto cu PAHO ta bezig actualmente cu un plan asina. AZV ta join nan pa e plan aki por bira uno colectivo y cu por duna resultado.


text:
WILLEMSTAD—Den fin di siman ku ta tras di lomba suidadanonan ku tabatin di traha nan resèpt a keda konfrontá ku un situashon di atenshon na Botika Nos deseo.
Redakshon di Vigilante a keda aserka pa suidadanonan ku a indiká na nos ku djadumingu ei nan a pasa den sustu di nan bida na momentu ku nan a bai Botika Nos Deseo pa keda konfrontá ku e partisipashon ku no por bende nan remedi.
Djadumingu ei Botika Nos Deseo tabata na warda pa e parti di pabou di brùg. Pa aria di pariba di brùg a tabata Botika Popular.
Den e kaso spesífiko aki e suidadano a konta Vigilante ku e personanan ku tabata traha na Botika Nos deseo a indiká na nan ku no ta por a bende nan remedi debí ku e sistema di kòmpiuter tabata abou. Esaki a trese kuné ku nan no tabata den posishon pa bende remedi. No por a bende remedi, paso nan no ta por a wak e preis. E empleado a duna di konosé na e klientenan ku ta te e siguiente, esta djaluna ku a transkurí por a wak kiko ta pasando ku nan sistema komputarisá. E asuntu aki a dal un dje suidadanonan asina duru ku nan a keda di entrega un keho ofisial na Ministerio di Salubridat.


text:
Na 2017 OPPA a reuni cu diferente partidonan politico y nan a prepara un documento unda cu ta bisa cu tur e puntonan di atencion y preocupacion cu OPPA tin. Tur partido politico a priminti cu nan lo atende cu e asunto aki. Sr. Ivo Valdez, di OPPA ta amplia.
Ta prome biaha cu tin un gobierno di coalicion despues di hopi tempo, a spera cu nan lo atende cu e asunto na diferente manera. Ora cu tin un gobierno forma pa un solo partido, tin dificultad pa logra puntonan di atencion como gruponan di interes cu ta trece dilanti.
Pero a bin mas belasting ariba productonan cu bo tin cu cumpra y e pensionadonan, te hasta esunnan di APFA, cu ta cay bou di APFA y APC. Pensionadonan cu ta cay bou di APFA for di 2013 no conoce ahustacion mas di nan pension.
Esey ta pone cu e pensionadonan ta bay drasticamente atras debi cu tur dia cu cualke cos cu cumpra, tin un aumento di prijs, di e producto. Te hasta fruta ta barbaramente caro. Mesun cos ta conta pa berdura.
Supuestamente gobierno a bisa cu e productonan aki no ta paga impuesto, dicon e fruta y berduranan ta bin cu e prijsnan ta asina caro. Y keto bay pensionadonan ta keda bay atras den entrada.
Kico cu wordo cumpra, ta birando caro, te hasta pisca su prijs a subi. Y ta e pueblo ta paga pa e mal maneho cu e politiconan a hiba durante aña. E pueblo mester bira consciente y stop di polarisa. Mester stop e hecho cu e partidonan politico ta traha pa 4 aña, e mester ta pa a termino largo.
Mester drecha e situacion di e pais Aruba y mester stop di keda wak atras, hende cu ta keda wak atras ta keda cana y trompica. Tambe mester stop di bin cu cada biaha ripiti e mesun cos cada biaha. E pueblo no a vota pa esey, pueblo a vota pa trece un cambio berdadero. Pa cada persona ariba Aruba y no pa un grupo selectivo.
Pa loke ta e asunto di spaar, hasta esaki ta trece problema na Aruba, segun Sr. Valdez, hasta esunnan cu tabata tin e manera di spaar, ta mira con e placa ta cabando. Esaki door di e poco interest cu ta haya ariba dje door di e situacion financiero precario di e pais.
OPPA tin un documento traha pa locual ta trata di con nan kier wak e conseho pa nan grandinan, e ‘Ouderenraad’ y un consehero di gobierno a keda di tuma contacto cu OPPA pa sinta na mesa pa cuminsa traha ariba e ‘Ouderenraad’. Tabata palabranan di Sr. Ivo Valdez, di OPPA.
Situacion financiero precario ta afecta pensionadonan cu tin 6 aña sin haya ahustacion
Na 2017 OPPA a reuni cu diferente partidonan politico y nan a prepara un documento unda cu ta bisa cu tur e puntonan di atencion y preocupacion cu OPPA tin. Tur partido politico a priminti cu nan lo atende cu e asunto aki. Sr. Ivo Valdez, di OPPA ta amplia.


text:
Minister no tin capacidad pa señala y atende cu problemanan di infrastructura
Parlamentario Benny Sevinger a expresa den conferencia di prensa di partido AVP su preocupacion pa e maneho cu ta wordo hiba pa loke ta Infrastructura y Medio Ambiente.
Sevinger na inicio a papia riba e Infrastructura y e cantidad di yobida cu Aruba a bin ta ricibiendo. El a cuminsa pa splica cu clima ta cambiando rond mundo y no ta na Aruba so. “P’esey tin discusionnan rond mundo riba cuanto grado por “affort” prome cu e desasternan cu ta mira awo sigui. Como isla ultimo añanan nos a inverti hopi den infrastructura cu proyectonan grandi y chikito, unda a haci centenares di proyecto cu no solamente tabata pa mira e problema cu tabatin y atende cu e problemanan existente, pero tambe pa tin un miho calidad di bida pa nos ciudadanonan,” Sevinger a splica.
Gabinete Mike Eman I y II, despues di a haci diferente estudio dor di entre otro FESCA riba e Infrastructura di Aruba y producto Aruba, a haci diferente proyecto cu a wordo desaroya den transcurso di añanan. El a menciona por ehempel careteranan nobo y rotondenan cu a trece un miho fluho di trafico. Pero tambe a trece plateau den barionan pa mas siguridad.
Tur esaki basa riba un estudio, vision y metanan cu a pone pa e pueblo. Un di e retonan cu a keda constata ta cu Aruba ta traha infrastructura pa auto y no ta pensa riba e hende. A papia cu expertonan di entre otro New York cu a conseha pa atende cu siguridad den trafico na diferente forma. Entre otro pa haci e camindanan smal, esnan den bario cambia nan di dos pa un direccion y esaki a wordo haci den diferente bario di Aruba, incluyendo “sleeping plateau”, a crea espacionan berde. “Tur esaki a wordo haci den e ultimo 8 añanan.”
Den cuadro di esaki el a bin ta siguiendo declaracion di e Minister di Infrastructura di Gabinete Wever Croes, kende ta papia cu den loke ta tumando luga awo cu molester di yobida, mester pone un hende responsabel.
Sevinger no ta compronde e expresion aki ya cu ta e Minister ta esun responsabel. A menos cu e ta buscando un forma pa pone un otro director un banda.
Un yoramento un aña despues cu bo ta Minister. No tin un proyecto cu e por mustra cu el a haci.”
Sevinger a recorda cu den Gabinete Mike Eman I y II a laga 4 di e proyectonan di mas grandi cu e pais aki a conoce: mudamento di waf di carga pa Barcadera; renobacion y expansion di Hospital; 4-baansweg pa San Nicolas y Watty Vos Blvd. El a cuestiona di biaha con Minister Oduber hasta a papia di declara e proyecto di Green Corridor failliet, siendo cu e momento ey ta solamente un porciento di e proyecto tabata falta pa finalisa, “cual ni esey e no por handle”.
El a recorda e mandatario cu Infrastructura no ta manera Turismo cu ta biaha y haci show y saca potret. Cu infrastructura mester sinta na mesa resolve e problema y e mester tin un capacidad. “Despues di un aña mester conclui cu e Minister aki no tin e capacidad pa resolve problemanan y ora bo no por, ta facil pa tira culpa riba otro hendenan.”
El a duna e ehempel cu den e proyecto di Watty Vos cu tabatin apenas 20% cla y e tabatin 80% di e proyecto pa ehecuta. Pero por a constata cu constantemente e kier boicotea e proyecto aki y hasta den Parlamento e ta bisa e ta contra.
“Esaki mientras cu den Conseho di Minister di e Gobierno anterior e tabata na fabor, a pasa leynan, a haci tur e destahonan pa cuminsa cu e proyecto y e tabata e Minister di Turismo biahando bisando cu Aruba ta e unico isla cu ta inverti den Infrastructura pa esaki y awendia e ta contra pasobra e no tabata e Minister cu a trece e proyecto. E criticanan cu e ta haci ta infunda. Watty Vos Blvd ta canando su caminda y ta un proyecto cu tin su retonan, pero na final Aruba tin un di e proyectonan cu Aruba conoce, cu lo trece solucion y proyecta solucion pa futuro pa loke ta Infrastructura,” Sevinger a bisa.
Aruba ta bay tin un di e Infrastructuranan di mas moderno, cu ta mira na paisnan grandi y asina mes ta mira un Minister para ta trata di boicotea e proyecto. “Su incapacidad ta loke ta causa daño na e proyecto. No tin nada otro cu proyectonan di Infrastructura tin problema. Hasta ora di traha cas ta confronta reto / problema, pero bo tin cu sinta na mesa y solucion’e. Para un banda grita cu e team / contratista no ta haciendo su trabou bon, no ta soluciona e problema. Pa ocho aña Gobierno anterior a busca diferente solucion pa problemanan ora di construccion.”
Proximamente fraccion di AVP lo bishita e proyecto, cu mester ta cla pa augustus, 2019. E ta un proyecto ta uno asina grandi cu e lo hisa e calidad di bida di e ciudadanonan y crea un miho di e producto Aruba. “Minister no yora, lora man di camisa y traha. Si bo no por hacie, laga otro haci e trabou. Mi por handle nan gratis pabo y e proyecto lo caba na tempo, den presupuesto y resolviendo problemanan sinta na mesa,” Benny Sevinger a declara.


text:
Setty Yarzagaray:
ORANJESTAD (AAN): Durante e conferencia di prensa di tur Dialuna di fraccion di MEP, parlamentario Setty Yarzagaray a felicita Universidad di Aruba y Gobierno pa e logro di un facultad nobo na Universidad di Aruba.
”Esaki sigur ta bon noticia den cuadro di kere den bo hobennan, pa nan purba studia na Aruba mes”.
“Esaki ta duna e hobennan otro oportunidad na Aruba mes”, segun Yarzagaray, kende a bisa si cu e ta kere cu studia afo semper ta yuda trece e balanza entre locual Aruba no ta ofrece y locual e ta ofrece.
“Universidad di Aruba a traha hopi duro pa bin cu e facultad STEM, cu ta Science Technology Engineering and Math”.
Esaki segun e parlamentario di MEP, kende a sigui bisa cu Investigacion (Research) tambe ta un parti hopi importante den e facultad aki.
“E Facultad aki sigur ta un balor agrega na comunidad di Aruba”, segun Yarzagaray.


text:
WILLEMSTAD,—-E aña aki mester bai tene hopi kuenta ku e kombinashon forma entre Tela Sambi i Marvin “Pikachu”Snijders. Di informashon ku ‘E Mulina’, ta disponé di dje ta bisa ku dia 21 di sèptèmber nan ta bai drenta den studio di grabashon.
‘E Mulina’, a keda pone na altura ku Tela Sambo ta bai graba 10 piesa nobo. Nos fuente a fasilitá ‘E Mulina’, nòmber di algun di piesa nan ku Tela Sambo i Marvin “Pikachu”Snijders ta bai drenta studio di Hershel Rosario kuné dia 21 di sèptèmber.
E komposishon nan ta Bis’é pa mi. Riba mundu ta page. No puntra. Den bo kara. Orguyo. Mi’n tin trabou ku bo. Ta mi yu. Perere. Deseo kumpli. Un piesa so ‘E Mulina ta falta pa kumpli esun number 10. ‘E Mulina’, a komprendé ku esei lo bai ta un komposishon di Rene Rosalia.
Mester bisa ku ayera ‘E Mulina’, a drenta den kontakto ku ámbos persona, esta ku Tela Sambo i Marvin “Pikachu”Snijders, pero ningun di nan dos no a kontesta nos yamada nan. Pero si nos a laga un mensahe pa ámbos di nan serka di un persona ku ta hopi serka di nan, ‘E Mulina’, ta spera di por haña nan yamada riba e dia di awe.


text:
Ministerio di Tráfiko, Transporte i Planifikashon Urbano a reuní ku Fundashon Plataforma Bándariba
Ministerio di Tráfiko, Transporte i Planifikashon Urbano a reuní ku Fundashon Plataforma Bándariba
Geplaatst op 20 Yüni 2019 dor di Ministerio di Tráfiko, Transporte i Planifikashon Urbano
Willemstad – Minister Zita Jesus-Leito huntu ku representantenan di Ministerio di Tráfiko, Transporte i Planifikashon Urbano a reuní ku Fundashon Plataforma Bándariba, tokante e problemátika di okupashon i konstrukshon ilegal den área di Bándariba.
E reunion aki ta den kuadro di denunsia nan ku Fundashon Plataforma Bándariba a bin ta hasi pa loke ta trata aktividatnan ilegal ku habitantenan di e área a bin kta hasi pa kumpli ku nan nesesidat di bibienda.
Ta konosí ku pa años i pa diferente motibu Gobièrnu nan di turno no por a kumpli ku e nesesidat aki di nos komunidat pa motibunan di falta di rekurso finansiero i tambe kapasidat di ehekushon. Esaki a kondusí na listanan di espera largu na e.o. Fundashon Kas Popular i tambe Domeinbeheer ku ta e instansia ku ta manehá tereno di Gobièrnu. For di momentu ku Minister Jesus-Leito a asumí e responsabilidat di Minister di Tráfiko, Transporte i Planifikashon Urbano, e tin komo prioridat pa trese klaridat pa loke ta trata listanan di espera na e diferente instansianan aki i tambe kumpli te kaminda por ku nesesidat di komunidat.
Mester enfatisá ku okupashon i konstrukshon ilegal ta kontra tur regla i leinan di nos pais. Na momentu ku komunidat mes sigui ku okupashon ilegal di tereno, esaki ta debilitá Gobièrnu su trabou pa loke ta trata parselashon i otorgashon di tereno.
Durante e reunion ku Fundashon Plataforma Bándariba, a diskutí tokante e puntonan di prekupashon di e fundashon i tambe loke habitantenan di e área a trese últimamente dilanti. E reunion aki a terminá den e palabrashon ku Fundashon Plataforma Bándariba i Ministerio di Tráfiko, Transporte i Planifikashon Urbano, lo pone hende disponibel pa pasa dor di e kehonan ku a keda trese dilanti i hasi análisis di e posibilidatnan pa yega na un solushon pa kada un kaso.
Banda di esaki Ministerio di Tráfiko, Transporte i Planifikashon Urbano ta trahando riba un plan di urgensia integral pa atendé e diferente aspektonan ku ta kai bou di e problemátika di okupashon i konstrukshon ilegal.
Minister Jesus-Leito di su parti ta determiná pa trese klaridat i tambe òrdu den e situashon ku a reina atraves di añanan. Esaki ta un di e diferente pasonan ku Gobièrnu ta tuma pa realisá e meta stipulá.


text:
E anuncio di e nombracion di director nobo di Serlimar, Sr. Henley Davelaar, procedente di Corsow, a trece cune hopi critica den comunidad.
No solamente riba e hecho cu hopi lo a prefera di mira un Arubiano den e posicion aki, pero tambe a cuminza cuestiona e integridad di e persona encuestion.
Solo dl Pueblo no conoce e persona aki y como tal no por saca ningun conclucion.
Sinembargo, un avalancha di storianan a cuminza yega na superficie, cual ta trece hopi precupacion mustrando asina cu Sr. Davelaar no ta mucho popular ni na Bonaire y ni na Corsow.
E storianan ta alega o cuestiona o pone den duda e intrgridad di e persona aki.
Pues awor ta toca turno na Sr. Davelaar mes, Deloitte, y gobierno pa aclaria hopi pregunta y precupacion di comunidad.
Nos no ta ken pa husga ningun persona, y mas cu claro mester por duna nan e beneficio di duda pa nan clear the sky!
Deloitte tambe mester splica si den nan procedura, nan a screen e persona y a base di ki criteria. A base di diploma so? No a evalua otro “track record”?
E bala awor ta den man di Deloitte, Davelaar y Gobierno pa stel pueblo gerust.


text:
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y pensioen di viudo y huerfano.
Desde prome di januari 1986, SVb ta brinda seguridad pa Aruba su comunidad.
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y pensioen di viudo y huerfano.


text:
ORANJESTAD (AAN): Famianan a keda den shock Diabierna merdia na compleho di casnan na DeVuyst, ora cu Diabierna nan a yega cas unda e deportista femenino hoben y semper alegre, Sarahi Sierra, ta biba.
Di trempan caba algun hende a haya hopi raro, cu nan ta yama Sarahi na telefon y e no ta contesta.
Ningun mensahe di Whatsapp e no tabata debolbe tampoco, y no ta ‘seen’ nan.
Te ora cu un famia a yega e cas, e ora a bin descubri un situacion hororoso den e cas. E persona a core sali bay na hende eybanda, cu yen grito ta pidi yudanza.
Pa 1:40 pm, yamada a drenta na Central di Polis cu un dama hoben a ser haya sin bida. Mesora Polis a move y aki a yega y nota cu no ta trata di un morto natural. Tin indicacion cu a haya e dama aki mara, completamente sunu, y cu un saco di plastico mara rond di su cabez. Riba su curpa tabatin varios marca di tortura. Paramediconan tambe a yega, pero no por a haci nada mas.
Mas unidad di Polis, como tambe Recherche, Slachtofferhulp, y tambe Departamento Forensico di BFTO. Na un forma cauteloso, autoridad a tuma tur clase di vingerprint, potret, midimento, y analisis di cualkier cabey of otro obheto cu por a haya den e cas.
E dama Sarahi a bay mainta hiba su yiu na creche, y despues e lo tabata na cas su so di mainta.
Ta inhusto cu el a perde su bida di e forma aki, via di posible un caso di violacion cu a caba na e forma extremo aki di tortura, y cu a kita bida di e deportista hoben.
Tabata 2:00 pm, cu Docter Giel a presenta pa constata morto di Sarahi Esther de los Angeles Sierra, naci na Aruba dia 10 September 1998 pues tin 19 aña di edad. El a laga un yiu chikito atras.
Sarahi Sierra tabata bayendo scol pero a interumpi su estudio ora el a duna luz na un baby boy hopi spierto. Pero e aña escolar aki, el a cuminza bek cu yen entusiasmo cu su lesnan, cu e meta solido pa logra su diploma.
E ta practica Volleyball activamente y ta hasta den e team “Venum”, unda e ta wordo mira semper como un di e mihor hungadornan, un deportista cu bo por depende riba dje. Sarahi no ta un hende cu tin enemigo, como cu e ta hopi social cu tur hende. Mundo di Volleyball na Aruba ta di luto tambe.
Riba Diasabra, Sarahi hunto cu su partner tabata planea pa debuta den e torneo di Beach Volleyball pa 1:00 pm den Joe Laveist Ball Park, un evento organiza pa federacion di Aruba Volleyball Association, AVA.
Pero debi na e noticia tristo aki, e competencianan di Beach Volleyball programa di Diabierna 3 November te cu Diadomingo 5 di November den Joe Laveist Ballpark a wordo cancela
E asesinato aki a pone tur bisiña den DeVuyst masha tristo mes riba Diabierna.
DIARIO a haya sa cu riba Diabierna, henter e atencion di Polisnan di San Nicolas tabata dirigi riba e caso di DeVuyst.
Conocirnan di e hoben, tambe ta mustra cu Sarahi ta un persona calmo, trankilo, nunca tin problema o envolvi den cualke problema, ta practica deporte pues ta un hoben sano.
Autoridadnan halto a wordo yama pa bay eynan, incluyendo Halto Comisario y tambe Ministerio Publico. Fiscal mr. Erades tambe a presenta, y a duna ordo pa confisca e curpa.
Te atardi ainda Oficialnan Forensico tabata haci investigacion, y e.o. ta bay check si acaso ta un violacion aki a finaliza den asesinato. Y esaki ta encera cu lo bay check tur email, yamada, y tambe messages cu e lo por a ricibi riba Diabierna.
Alrededor di 7:00 pm, diripiente un Pickup Double-Cabin a yega na e caya net banda di e cas na DeVuyst, y inmediatamente un grupo di hende a aglomera rond di e vehiculo, y nan tur tabata furioso contra e chauffeur. Polisnan a core bay yuda tene e situacion bao di control, y nan a aleha e grupo tiki leu. Pero e Pickup Double-Cabin a wordo confisca, y e chauffeur a bira un ‘persona di interes’ pa Polis den e caso aki.
Te banda di 7:20 pm, e restonan mortal di Sarahi a wordo hiba cu Auto di Funeraria di e cas.
Cuerpo Policial ta haci suplica na cualkier persona cu sa detaye, cu por a mira cualkier auto na e cas, of hende, of cu kizas nan tin security videocamera na nan cas, pa yama Tipline di Polis na 111-41.
Na famia, amigonan, y coleganan di e fayecida, DIARIO ta manda palabranan di condolencia.


text:
ORANJESTAD (AAN): Ultimate Automobiles tambe a prepara nan mes pa e MEGA Hunter di Aruba Bank cu dealnan hopi special pa clientenan cu ta desea di saca un auto nobo awor y cuminsa paga te cu Maart 2020.
E compania di auto aki ta conoci pa su marcanan Suzuki, BMW, Jeep y Mini. En conexion cu MEGA Hunter, Ultimate Automobiles tin un cantidad di ofertanan riba diferente modelo.
Tin un descuento di AWG 3500 riba e Suzuki Ignis, Suzuki Baleno y Suzuki Vitara. E modelo di Jeep Wrangler tin un descuento di AWG 4200.
Bishita Ultimate Automobiles pa bo tambe ricibi bo MEGA Hunter specials.


text:
Presidente saliente Ryon Dijkhoff a duna un resumen di e proyectonan y actividadnan realisa durante aña 2018-2019 y e impacto positivo cu e esakinan tabata tin pa comunidad di Aruba. E aña tabata sigur uno hopi exitoso na unda cu Rotaract a logra engrandece nan impacto den comunidad cu proyectonan innovativo y sostenibel. Alabes a realisa mas presencia internacionalmente, den red social y crece cu 9 miembro nobo. Presidente di Rotary Club of Aruba America Barrios a presenta un “Platinum Presidential Citation with Distinction” di Rotary International President, Barry Rassin, na Ryon Dijkhoff y Rotaract Club of Aruba pa un aña espectacular. Ryon Dijkhoff a sigui na gradici Rotary Club of Aruba y Interact Club of Aruba pa nan sosten y tambe a elogia tur miembro di Rotaract pa nan bunita trabao e aña aki, nan dedicacion na nos comunidad y nan entusiasmo. Manera Ryon a trece dilanti “Growth does not mean anything if it comes from a place of bad intentions, growth is meaningful if our thoughts, actions and emotions align towards the greater good”. Rotaract ta duna su miembronan e oportunidad pa desaroya nan abilidad nan di liderazgo y alaves yuda nos comunidad y esnan mas vulnerabel. Alabes a gradici tur cu a aporta na e proyectonan di e aña y tambe un danki special na e Directiva saliente.
E anochi a continua cu e instalacion di e Directiva nobo pa e aña 2019- 2020, cuminsando cu e “pinning” di e Presidente pa e aña venidero 2019-2020, Diantha Boekhouwer, sigui pa Tiana de l’Isle como Vice-Presidente, Shawn Lopez como Tesorero , Katinka van der Putten como Secretaria , Amedée Wever como Club & International Service Director , Stephanie Buckley como Community Service and Professional Development Director y Immediate Past President Ryon Dijkhoff.
E Presidente nobo Diantha Boekhouwer, a enfatisa cu tur Rotaractor ta un mundo riba nan mes, pero cu hunto lo “TEAM UP” pa realisa un aña estelar. Y asina, esaki ta e vision cu lo guia e tema di e club pa e aña aki: “TEAM UP”, cu ta fit cu e tema di e Districto 7030, “Excellence Through Quality”, y e thema di Rotary, “Rotary Connects the World”. Alabes, Diantha a elabora ariba e 3 obhetivonan pa e aña 2019-2020, cual ta mas iniciativa “hands on”, unda miembronan lo brinda mas servicio den communidad, “foster fellowship” y “empowering youth”. Diantha ta desea di engrandece e presencia di Rotaract Club of Aruba den e Districto 7030, cumpli cu e rekisitonan di Rotary Internacional y di e Districto 7030, y tambe continua cu e bon relacion entre Rotary Club of Aruba y Interact Club of Aruba. Pa prome biaha den historia, 3 Presidente femenino lo dirigi e famia Rotario pa aña 2019-2020, esta América Daryanani-Barrios Presidente di Rotary Club of Aruba, Diantha Boekhouwer Presidente di Rotaract Club of Aruba y Sufi Wadhwani Presidente di Interact Club of Aruba. Finalmente, Diantha lo kier sigui cu e bon relacion cu e socio nan cu ta haci tur e proyectonan posibel.
Como Presidente di e club den e aña binidero, Diantha su meta ta pa e proyectonan comunitario cu Rotaract ta conosi p’e ta mas amplio pa asina yuda esnan cu mas necesidad den nos comunidad. Esaki ta bai man den man cu e tema di “Team Up”, unda e ambicion ta pa nos bini hunto como pais, comunidad, y club.
E miembronan di Rotaract Club of Aruba no a sinta keto, y a cuminsa prepara pa nan proximo proyecto “Back to School”. Esaki lo ta di 27 aña cu Rotaract Club of Aruba lo ta colectando productonan di scol pa yuda muchanan di menos recurso cuminsa un aña escolar exitoso. Miembronan y boluntario di club lo ta na Dyon Center dia 20 di juli y 27 di juli di 9:30 AM pa 1:00 PM. Nos ta invita comunidad di Aruba pa aporta na e bunita proyecto aki.
Bishita nos Facebook page: Rotaract Club of Aruba pa mas informacion of e-mail nan na info@rotaractaruba.com.
Rotaract Club of Aruba kier a gradici Rotary Club of Aruba y tur otro persona cu a forma parti di e anochi di instalacion aki, y ta desea e directiva nobo hopi exito.


text:
Willemstad 3 di Desèmber 2019- Curaçao Industrial and International Trade Development Company N.V (Curinde), resientemente a risibí e sertifikashon ISO 28001, miéntras ku Cursecure, ku ta e kompania enkargá ku seguridat di e dos Zonanan Ekonómiko di Curinde, a risibí e sertifikashon ISO 18788.
Ámbos sertifikashon ta forma parti di esfuersonan pa Curinde aliniá ku desaroyo mundial kaminda entidatnan privá ta uni ku Duana pa krea un maneho di e sistema di siguridat di kadenanan di suministro ku ta gosa di konfiansa internashonal. E sertifkashon a keda otorgá pa Asociación de Empresas Seguras (AES), Organismo Evaluador de la Conformidad, ku ta akreditá pa ONAC (Organismo de Acreditación Nacional de Colombia). Esaki ta e programa kaminda ta klasifiká entidatnan komo operadó ekonómiko outorisá. Curinde ta bira e promé kompania den Karibe ku ta optené e sertifikashon di ISO 28001 miéntras ku Cursecure ta bira e di 5 kompania di seguridat na mundu ku ta disponé di e sertifikashon ISO 18788. E logro di e dos sertifikashonnan ta hasi posibel pa Curinde tambe por bira un empresa operadó outorisá una bes Duana di Kòrsou kaba di desaroyá su mes den un operadó ekonómiko outorisá.
E programa pa desaroyo di entidatnan operadó outorisá na nivel mundial ta konta ku mas di 64 mil kompania rònt mundu di kua tin 14 mil establesé den Amérika i Karibe. E ta un programa di konfiansa a base di kua Duana rònt mundu por distinguí entre kompanianan ku ta hasi bon i e sobrá, den un mundu yená ku reto. Un nivel di konfiansa ku ta fasilitá komersio internashonal, dor di trese mas efisiensia den tempu i kosto. Pa Kòrsou ta importante ku un kompania manera Curinde ku por tin un impakto ekonómiko supstansial a logra e sertifikashonnan aki debí ku e sertifikashonnan ta seyonan di konfiansa, transparensha i seguridat. Nan ta duna e invershonista e seguridat ku kosnan den e parkenan manehá pa Curinde ta ser hasí korektamente den un mundu yená ku reto i rísikonan grandi.
Pa esaki por logra, Curinde i Duana mester keda stimulá e bon relashon ku aktualmente tin entre e dos entidatnan kaminda huntu nan ta traha pa prevení delinkuensha den nos kadena di suministro. Dor di kumpli ku e eksigenshanan di e sertifikashon ISO 28001, Curinde ta ekipá pa atendé i mitigá riesgonan na un manera adekuá. Cursecure di su banda, logrando sertifikashon ISO 18788 ta adaptá i komprometé ku normanan haltu pa salbaguardiá derecho humano, protehá dignidat humano, evitá uso inadekuá di forsa i garantisá servisio di seguridat na nivel haltu.
E seremonia i e sertifikadonan a keda bendishoná pa reverendo Pastor Raul kende a gradisí Ser Supremo pa e talento i kualidatnan ku el a duna tur ku a hasi esfuerso pa yega na e punto importante aki den atendementu ku e mundu moderno ku ta eksigí kalidat, kreatividat i seguridat.
Gerente di Curinde, Sra. Jacqueline Jansen a enfatisá ku e logro di e sertifikashon ta inisio di e trayekto.
E sertifikashon ta otorgá pa 3 aña. E logro di e dos sertifikashonnan ISO importante aki ta trabou duru durante di e dos añanan tras di lomba, i e último aña bou di guia di Sr. Carlos Farfan di Asociación de Empresas Seguras (AES), pa Curinde i Cursecure por konkretisá e logro importante aki.


text:
Aña parlamentario a habri cu bastante tema cayente, y cu ta priminti di continua den e proximo siman y lunanan. Den e varios polemicanan aki no ta asina facil pa distingui berdad for di ficcion, pero nos lo mester haci e intento.
Un prome conflicto a termina por lo pronto cu renuncia di director di Refineria di Aruba NV, cu lo a bay pasobra no tabatin un ambiente mas di aprecio pa loke e por y tabata desea di aporta. Esey ta zona bon, pero di otro banda nos Prome Minister no a tarda cu un reaccion, bisando cu falta di confiansa den e director, entre otro pa informa e mandatario eroneamente, lo tabata e comienso di final di e relacion. Den su argumentonan e mandatario a trece dilanti cu a puntra e director tocante e contract fabuloso cu e compania a cera cu e parlamentario di e partido actualmente den oposicion, cu un ‘areglo di despedida’ asina bondadoso cu di berdad hamas nos a yega di mira algo similar, e director lo a bisa cu e no tabata sa di e asunto. Loke a straña nos como prensa, pasobra tabatin copia di e contract ta circula, cu su firma como director presente na e asamblea general di accionista unda tal decision a ser tuma. Ademas, ni cu e no tabat’ey, anto sigur su reemplazante den e asamblea lo mester a pon’e na altura di e convenio aki, cu ta algo singular cu lo mester a yega na su conocemento. O nos mester kere cu e tabata cana den e lugar wowo cera? Si esey ta e caso anto lo mester a dun’e su retiro pa inepto.
Naturalmente cu di inmediato nos por tuma nota di e escritonan di banda di oposicion, cu ta cuminsa critica cu proximamente, y den cierto caso ya nan lo ta den proceso, di probecha pa reparti e botin cu a keda atras awor cu nan mester a bandona e tereno unda tur e beneficionan aki tabata warda pa esnan di turno den poder bin cosecha. Honestamente, e peligro ey semper ta presente. Nos no ta cana tras di ningun bandera politico pa kere cu esnan cu nos lo faborece no ta bay comete e mesun delitonan di cual ta acusa esnan cu tabat’ey. Ta p’esey tambe cu nos ta keda boga, reclama y exigi ‘transparencia’ den maneho di e empresanan estatal, y nos ta contento cu e termino aki a bira un di e clavenan pa e gabinete aki, como guia pa nan periodo di gobernacion…, basta nan cumpli. Si no, nos no ta dal ningun stap dilanti y tur e bunita promesanan aki ta keda na exactamente esey: promesa.
Di otro banda, e partido opositor ta lamenta cu aparentemente e mandatario no ta haci esfuerso pa reapertura di e refineria. Si nan no ta cansa di e critica aki, nos no por cansa di bisa e cos manera e ta, y esey ta cu reapertura ta depende di e posibilidadnan real pa habri esaki, y cu e condicionnan obhetivo ta totalmente en contra. Ta bira tempo pa nos concentra riba kico ta reemplaza e refineria, punto.
Otro bataya grandi ta e asunto di maneho di desperdicio. Na e momento aki e partidonan di coalicion no a duna di conoce ainda unda nan ta para, pero ta imaginable cu pa mantene e coalicion na bida, lo mester para tras di e propuesta ministerial. Esaki ta parce nos un escogencia logico tambe, pasobra pakico busca problema den e coalicion, si finalmente e compania oponente, cu ta e unico cu tin instalacion apto pa separa desperdicio, lo por tin bon oportunidad pa gana nan caso den corte, a base di e principio di competencia desleal y creacion di privilegio pa e compania estatal. Gana den parlamento ta un cos, gana den corte ta ‘otros cien pesos’.
Y tin un interogante mas. Segun e schema cu Raad van Advies a divulga y cu nos a publica recientemente, e compania estatal ta bira responsable pa procesa (casi) tur desperdicio. Nan ta prepara pa esey? Cu nos sa, no tin un instalacion manera e compania rival tin y cu momentaneamente ta ser usa den un acuerdo mutuo. Awor, e idea ta cu gobierno ta bay inverti miyones (cu nos placa) den un instalacion similar, o nan ta bay cumpra e instalacionnan di e compania priva, cu no mester esaki mas, si e ley aki haya implementacion tal manera e ta describi actualmente?
Nos ta yegando na e punto unda di berdad sano huicio mester prevalece. Den e mundo aki no tin solucion perfecto pa nada, y nada no ta bin pornada, tur cos ta costa. Y, manera nos a bisa na otro oportunidad caba, nos a mira basta destruccion di capital a tuma lugar caba. Esey ta conta tanto pa e proyecto di Bouldin & Lawson, como pa e proyecto di gas di EcoGas. E unico cos sensato cu e partidonan den e conflicto aki mester haci, ta sinta na mesa y negocia un solucion cu ta garantisa existencia di ambos, cu e pensamento cu ningun di e opcionnan, ni e incinerator ni exportacion di desperdicio ta duna solucion pa semper. Si no, nos no sa ken ta gana, pero sa si ken ta perde: anos ciudadano.


text:
Conseho di Minister a e tuma decision aki cu lo drenta na vigor entrante 1 di januari 2020.
E ley aki lo ta aplicabel pa esnan cu ya caba tin un acuerdo firma cu Aruba y pa esnan cu ta bay pidi un prestamo den futuro. Aruba lo ofrece e fiansa aki na un interes di 0% haciendo esaki mas facil pa nos studiantenan por paga bek una bes nan caba di studia. Esaki sigur ta un bon noticia pa e comunidad di Aruba pero en especial pa esnan cu pa añanan caba ta luchando pa por caba di paga e lening aki.
Gobierno ta considera estudio un parti esencial pa progreso di pais Aruba y bahando e interes di e Aruba lening pa 0% ta stimula nos hobennan mas ainda pa kier sigui studia ya cu na momento cu nan caba nan estudio por paga e lening aki mas lihe. Esaki sigur por considea como un inversion den enseñansa di Aruba.
Gobierno ta spera cu e decision aki por conduci na trece mas profesionalnan Arubano pa bin contribui na e economia di pais Aruba.


text:
KÓDIGO HEL: UN PREKOUSHON PA LAMAN BRUTU Pronóstiko di tempu pa Kòrsou i bisindario bálido te djabièrnè mainta 6:00 o.l., 17 di yanüari 2020.
Pronóstiko di tempu pa Kòrsou i bisindario bálido te djabièrnè mainta 6:00 o.l., 17 di yanüari 2020.
Kompilá: djaweps 16 di yanüari 2020, 05:00 o.l. (09:00 UTC).
KÓDIGO HEL: UN PREKOUSHON PA LAMAN BRUTU.
Tempu: Parsialmente nublá i no ta antispá áwaseru signifikante.
Temperatura máksimo lo alkansá 31ºC i temperatura mínimo 24ºC.
Solo ta sali 07:00 i ta baha 18:30 o.l.
Bientu: Direkshon ost i moderá te bastante fuerte; forsa 4 te 5 (20 te 39 km/ora, 11 te 21 nudo). Prinsipalmente durante di posibel áwaseru, posiblemente fuerte den ráfaga; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, no ta antisipá desaroyo di nubianan signifikante riba nos region. Pa e motibu aki, un tempu relativamente seku lo prevelasé riba mayoria parti di nos isla. Mas aleu, bientu lo supla moderá te bastante fuerte.
Kondishon di laman: Basta brutu ku altura di olanan entre 1.5 te 2.5 meter (5 pa 8 pia) riba laman habri i e parti nort. Na e otro kostanan, moderá ku altura di ola entre 1 te 2 meter (3 pa 6 pia).
Fenómeno spesial: Ningun.
Perspektiva te djasabra mainta: Parsialmente nubla i seku riba gran parti di nos isla.
Meteorólogo: Rombley.


text:
Minister Giselle Mc William a risibí bishita di embahador di India na Den Haag, Sr. Venu Rajamony.
Minister Giselle Mc William a risibí bishita di embahador di India na Den Haag, Sr. Venu Rajamony.
Geplaatst op 10 January 2020 dor di Ministerio Desaroyo Ekonómiko
Willemstad- Djaweps dia 09 di yanüari último, Minister di Desaroyo Ekonómiko, sra. Giselle Mc. William a risibí embahador di India na Den Haag, Honorabel Sr. Venu Rajamony. Durante e bishita aki, sr. Rajamony a mustra interes konkreto di parti di empresarionan di India pa hasi negoshi na i via Kòrsou i a identifiká oportunidatnan konkreto pa invershon for di India.
E embahador ta riba un bishita di trabou na Kòrsou pa eksplorá e merkado i trese e mensahe ku kompanianan di India ta hopi interesá pa establesé i eksportá for di Kòrsou pa region. Durante hopi dékada, negoshantenan di India a bin ta hunga un papel importante den ekonomia di Kòrsou, prinsipalmente den nos komersio através di Zona Franka i retail den nos sentro di siudat.
“Awendia tin hopi interes di parti di negoshantenan di India pa invertí den sektor di turismo, teknologia, bienestar i tambe sektor di farmasia”, e Embahador a duna di konosé.
“Kòrsou ta e sosio ideal den Karibe, nos ta bon situá, nos ta papia e idiomanan di region i nos ta stabil. Nos ta otro i nèt loke boso ta buskando”, Minister Mc William a informá e embahador. Durante e bishita aki, embahador Rajamony tabata kompañá pa e kònsùl honorario di India na Kòrsou Sr. Mahonar Sawilani, empresario di trayektoria largu aki na Kòrsou.


text:
ORANJESTAD (AAN) – Recientemente TSA di Merca a ordena tur aerolinea cu ta bula pa Merca, pa implementa Medidanan di Seguridad Revisa riba tur pasahero cu ta viaha for di tur destinacion pa Merca.
Aruba Airport Authority N.V. (AAA), operador di Aeropuerto Internacional Reina Beatrix, ya tabata trahando cu e aerolineanan partner y otro stakeholdernan den e proceso y a haci e cambionan necesario pa cumpli cu e rekisitonan nobo.
Desde 19 di Juli, 2017 un lista nobo di Articulonan Prohibi / lista di Exempcion lo wordo implementa y viaheronan viahando for di Aruba pa Merca lo wordo someti na control/screening adicional di articulonan electronico personal, e asina yama “Personal Electronic Devices” (PED’s).
Aunke cu AAA y e aerolineanan a haci tur e areglonan necesario pa e rekisitonan nobo aki por cana mas suave y facil posibel pa e viahero, pasaheronan viahando pa Merca toch lo por experencia retraso den e proceso como consecuencia di e rekisitonan nobo.
Pa por yuda den caso di retraso, AAA ta encurasha tur pasahero cu ta biaha pa Merca pa percura pa ta na aeropuerto 3 ora prome cu nan orario di salida.
Pasaheronan cu ta viaha pa Merca cu tin preocupacion tocante e transportacion di nan articulo electronico personal por tuma contacto cu nan aerolinea cu nan lo viaha cu ne pa mas detaye.


text:
Noticia
Nochi di Pelicula
Bureau MFA ta presenta Nochi di Pelicula pa henter famia durante e periodo di vakantie grandi. Esaki ta un evento gratis pa nos muchanan di bario y becindario. Bin cu famia y amigonan y disfruta di e peliculanan Coco, Ferdinand y Nut Job 2.
Bureau MFA cu Short Film Night
Bureau MFA ta organisa su prome Short Film Night dia 27 juni na MFA Noord. Ariba e anochi aki lo pasa 5 short film cual tur ta traha door di nos propio Arubianonan. Pa mas informacion por yama MFA Noord na 281-0001. Mision di Bureau MFA ta pa ofrece diferente servicio sea publico of priva […]
Bureau MFA cu anochi informativo “Prevencion di Crimen den Bario”
Bureau MFA conhuntamente cu Cuerpo Policial Aruba ta invita bo pa atende un anochi informativo encuanto “Prevencion di Crimen den Bario”. E anochi informativo aki lo tuma luga na tur tres MFA cuminsando e siman aki dia 6 di juni na MFA Noord, sigi pa MFA Paradera dia 13 di juni y MFA Savaneta dia […]


text:
WhatsApp ta permití bo pone énfasis riba palabranan den bo teksto!
WhatsApp ta permití bo pone énfasis riba palabranan den bo teksto!
Bo por skibi un mensahe poniendo énfasis riba palabranan dor di hasi nan: ‘Bold’, ‘Italic’ òf ‘Crossed out’.
Kompará ku e último desaroyonan ku WhatsApp a bini kuné, manera e introdukshon di ‘WhatsApp calling’ i ‘Voice note’ e manera di manda teksto aki ta unu konsiderablemente chikitu, sinembargo hopi práktiko.
Dor di hasi uso di un karakter speshal promé i despues di un palabra ku bo ke manda, bo ta pone asin’ei un énfasis riba e palabra spesífiko. Bo por usa e 3 opshonnan aki pa enfatisá loke bo ke bisa òf asta kambia e nifikashon di bo mensahe.
Pa bo manda un palabra na ‘Bold’ usa: (*) promé i despues di e palabra, por ehèmpel; *Tèst*
Pa bo manda un palabra na ‘Italic’ usa: (_) promé i despues di e palabra, por ehèmpel; _Tèst_
Pa bo manda un palabra na ‘Crossed out’ usa: (~) promé i despues di e palabra, por ehèmpel; ~Tèst~
Miéntras nos ta sperando e dia ku WhatsApp bin ku e opshon pa sali for di un ‘WhatsApp group’ sin esaki keda anunsiá den e grupo :), tin algun opshon mas ku tambe ta interesante:
- Marka bo kòmbersashonnan faborito
- Pone un grupo na silensio
- Manda un ‘broadcast’ pa bo kontaktonan
Pa mas di e tipo di informashonnan aki, sigui nos Blog i bo ta keda bon informá, aki na TECH SMART!


text:
Ing. Anko Koopmans, director di Dienst Technische Inspectie (DTI) den combersacion cu 24ora.com a duna un recordatorio cu tur vehiculo uza den paradanan, mester pasa den un keuring.
Ya caba nan a cuminsa habri e diasabranan pa keurmento di e vehiculonan cu ta bay den e diferente paradanan, pero e reaccion te cu awo tabata masha pober mes, segun Koopmans.
E hecho cu mester keur vehiculonan no ta algo nobo. E ta algo cu mester sosode y ta anuncia tur aña na inicio di e temporada.
Tur e vehiculonan cu ta hala garoshi (trekker) mester pasa den keuring. Tanto auto como UTV-nan. Esnan cu a wordo uza aña pasa a haya keuring di un aña, pues lo mester wordo gekeur atrobe.
Di otro banda e trailernan mester pasa den inspeccion y gekeur door di Cuerpo Policial di Aruba.


text:
Cuerpo Policial Aruba recientemente a wordo nomina den tur e islanan cu ta forma parti di ACCP. Tur aña ACCP ta tuma lugar y na unda altocomissario ta presente of ta manda un representante. E aña aki commisario di polis sra Irma Gordon tabata e persona cu a bay representa KPA den e reunion aki. Den e reunion aki ta ser papia di diferente thema cu ta pasando den caribe. Aruba tabata tin e honor di ta presente y forma parti na esaki.
Tur aña tin diferente nominacion y e aña aki a toca na Aruba pa ta den e nominadonan.
Commisario sra Irma Gordon a tuma e plakaat den nomber di Cuerpo Policial Aruba. KPA a wordo nomina den e e categoria di Top Caribbean Crime Fisghter y den categoria di Top Community Policing Officer. Den e categoria di Top Caribbean Crime Fighter sr R.Marsdin a wordo nomina y pa e categoria di Top Community Policing Officer tabata sr K. Meijerhof.
Aruba no a gana e premio maximo pero di a wordo nomina caba tabata un honor grandi y Aruba su nomber a wordo bon representa.
Cuerpo Policial Aruba ta sumamente orguyoso di su polisnan cu a wordo nomina den full caribe y con e trabao di Cuerpo Policial ta wordo aprecia den caribe.
Cuerpo Policial Aruba nomina na Assocation of Caribbean Commisioners of Police
Cuerpo Policial Aruba recientemente a wordo nomina den tur e islanan cu ta forma parti di ACCP. Tur aña ACCP ta tuma lugar y na unda altocomissario ta presente of ta manda un representante. E aña aki commisario di polis sra Irma Gordon tabata e persona cu a bay representa KPA den e reunion aki. Den e reunion aki ta ser papia di diferente thema cu ta pasando den caribe. Aruba tabata tin e honor di ta presente y forma parti na esaki.